Krisis Palestin-Israel, PN gesa kerajaan usul mesyuarat tergempar bersama OIC

CYBERJAYA: Perikatan Nasional (PN) menggesa kerajaan untuk segera mengusulkan mesyuarat tergempar bersama Pertubuhan Kerjasama Islam (OIC), susulan krisis antara Palestin dan Israel ketika ini.

Pengerusi PN, Tan Sri Muhyiddin Yassin berkata, mesyuarat itu perlu dilakukan bagi mengecam pencerobohan Israel dan menzahirkan solidariti dengan rakyat Palestin.

“PN amat prihatin dengan perkembangan membimbangkan di Semenanjung Gaza akibat keganasan rejim Israel.

“PN juga mengutuk pencerobohan berulang kali terhadap Masjid Al-Aqsa, yang ternyata menjadi antara sebab utama peningkatan ketegangan di rantau itu.

“Malah, PN turut mengulangi komitmen tidak berbelah bahagi kepada perjuangan Palestin yang adil dan hak yang sah bagi rakyatnya. PN dengan tegas menyokong penubuhan negara Palestin merdeka berdasarkan sempadan tahun 1967,” katanya dalam kenyataan pada Isnin.

Terdahulu, Kementerian Kesihatan Palestin melaporkan sekurang-kurangnya 413 rakyat Palestin telah terkorban, manakala 2,300 lagi cedera ketika serangan Israel di Semenanjung Gaza memasuki hari kedua pada Ahad.

Justeru, OIC menyeru masyarakat antarabangsa, khususnya Majlis Keselamatan Pertubuhan Bangsa-Bangsa Bersatu (UNSC), untuk menjalankan tanggungjawabnya dalam menghentikan serangan Israel dan memberikan perlindungan antarabangsa kepada rakyat Palestin.

Ia juga menyeru majlis itu menaja proses politik yang boleh dipercayai untuk menamatkan pendudukan Israel dan menubuhkan sebuah negara Palestin yang merdeka dan berdaulat, dengan Baitulmaqdis Timur sebagai ibu negaranya mengikut sempadan pada 4 Jun 1967, dan mencapai perdamaian yang adil dan komprehensif berdasarkan visi penyelesaian dua negara bagi setiap resolusi legitimasi antarabangsa dan Inisiatif Keamanan Arab.

Mengulas lanjut, Muhyiddin berkata, masyarakat antarabangsa perlu bekerjasama untuk menangani krisis tersebut, selain berusaha ke arah penyelesaian yang aman dengan menghormati hak rakyat Palstin.

Gesanya lagi, masyarakat antarabangsa juga mesti bertindak pantas dan tegas untuk memaksa Israel menghentikan pelanggaran undang-undang antarabangsa secara terang-terangan.

“Israel mesti menghormati resolusi-resolusi antarabangsa yang telah diputuskan melalui Pertubuhan Bangsa Bersatu (PBB) dan mengakui hak serta sejarah rakyat Palestin.

“Masyarakat antarabangsa mesti menghalang peristiwa ini daripada menjadi alasan untuk serangan baharu Israel yang mengancam nyawa orang awam Palestin di Gaza,” tegasnya.

Author

Fazleen Safina Abd Jamil

View all posts

View all posts


Harga siling baharu minyak masak botol bermula 8 Sept – Annuar

PUTRAJAYA: Harga siling minyak sawit botol lima kilogram diturunkan kepada RM33.50 daripada RM34.70 bermula 8 Sept hingga 7 Okt, kata Pengerusi Pasukan Khas Jihad Tangani Inflasi Tan Sri Annuar Musa.

Beliau berkata harga minyak masak botol tiga kilogram pula diturunkan kepada RM21.10 daripada RM21.70, botol dua kilogram daripada RM14.70 kepada RM14.30, manakala botol satu kilogram daripada RM7.70 kepada RM7.50.

“Penurunan ini berasaskan kepada harga minyak sawit mentah (CPO) pada Ogos iaitu RM4,169 per tan metrik.

“Harap tidak timbul kekeliruan walaupun harga minyak sawit naik sedikit berbanding Julai iaitu pada RM4,060 per tan metrik kerana mengambil kira RM2 yang diserap yang diberikan sebelum ini,” katanya dalam sidang media selepas mesyuarat Pasukan Khas Jihad Tangani Inflasi di sini hari ini.

Turut hadir anggota pasukan yang juga Menteri di Jabatan Perdana Menteri (Ekonomi) Datuk Seri Mustapa Mohamed dan Timbalan Menteri Pertanian dan Industri Makanan Dr Nik Muhammad Zawawi Salleh.

Annuar berkata selidikan oleh Jabatan Perangkaan Malaysia (DOSM) menunjukkan 15 perkara mempunyai wajaran tinggi menyumbang kepada inflasi antaranya bayaran sewa, petrol RON95, bil elektrik, kos prabayar, rokok, makanan berasaskan mi, langganan Astro, harga ayam goreng dan ayam segar serta insurans kenderaan.

Menurutnya pasukan khas akan mengambil langkah proaktif untuk melihat kepada setiap satu perkara berwajaran tinggi menyumbang kepada inflasi itu, supaya ada tindakan susulan dan awalan dilakukan secara berterusan.

“Urus setia dan DOSM akan melihat kepada aspek ini dan menggariskan apakah tindakan yang mungkin boleh dilakukan termasuk yang bersifat advokasi dan tindakan lain.

“Dalam kata lain, jawatankuasa perlu mula memperluaskan peranan selain daripada menumpukan kepada harga beberapa barang makanan tertentu. Ini kerana laporan (DOSM) menunjukkan selain kos barang makanan, kos yang terkait dengan pengangkutan dan perumahan adalah antara kos yang menyumbang kepada inflasi,” katanya.

Annuar, yang juga Menteri Komunikasi dan Multimedia, berkata walaupun kadar inflasi negara meningkat 4.4 peratus kepada 127.9 pada Julai 2022 berbanding 122.5 pada Julai 2021, kadar itu masih terkawal dan Malaysia masih mengekalkan kedudukan sebagai negara rendah inflasi.

Sementara itu, Mustapa berkata tiga perkara yang menyumbang kira-kira 70 peratus kepada wajaran inflasi adalah makanan dan minuman; perumahan termasuk caj air, elektrik dan gas; serta pengangkutan.

Katanya DOSM akan meneliti perkara tersebut untuk melihat kaedah mengawal inflasi kerana hakikatnya tiga perkara itu mempunyai wajaran tinggi kepada inflasi.

Menurut Mustapa jabatan itu juga telah memulakan kajian untuk melihat kos sebenar rantaian pengeluaran ayam melibatkan penternak, pemborong dan peruncit supaya kerajaan mempunyai panduan yang lebih tepat mengenai kos sebenar. – BERNAMA


Agong berkenan menerima menghadap Anwar

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Perdana Menteri Datuk Seri Anwar Ibrahim di Istana Negara, petang ini.

Menerusi catatan di Facebook rasmi Istana Negara, sesi menghadap bermula 5 petang itu adalah yang pertama kali buat Anwar sejak dilantik sebagai Perdana Menteri ke-10 pada Khamis lepas (24 November).

Pada 24 Nov lepas, Al-Sultan Abdullah berkenan mengurniakan surat cara pelantikan sebagai Perdana Menteri ke-10 kepada Ahli Parlimen Tambun itu.

Pelantikan Pengerusi Pakatan Harapan (PH) itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Ia selepas Seri Paduka memperhalusi titah pandangan Raja-Raja Melayu yang berkenan berangkat menghadiri Perbincangan Khas Raja-raja Melayu di Istana Negara pada hari sama, bagi membuat keputusan yang terbaik demi kepentingan dan kesejahteraan negara serta rakyat. – BERNAMA


Polis mohon bantuan kesan Akilashini, Ain Roshariza

KUALA LUMPUR: Polis memohon bantuan orang ramai untuk mengesan dua remaja perempuan berusia 16 tahun yang dilaporkan hilang pada 2 dan 7 Oktober lepas selepas keluar dari rumah masing-masing di Petaling Jaya dekat sini.

Ketua Polis Daerah Petaling Jaya, ACP Mohamad Fakhrudin Abdul Hamid berkata, N. Akilashini dilaporkan hilang selepas keluar dari rumahnya di Desa Mentari, pada 8 malam 2 Oktober lepas.

“Orang ramai yang mempunyai maklumat berkaitan Akilashini dimohon tampil ke balai polis berhampiran atau berhubung dengan Pegawai Penyiasat Insp R. Yugarajan di talian 014-3049419,” katanya dalam kenyataan hari ini.

Mohamad Fakhrudin berkata seorang lagi remaja, Ain Roshariza Abdullah pula dilaporkan tidak pulang ke rumahnya di Kampung Lindungan selepas keluar kira-kira 12 tengah hari, 7 Oktober lepas.

“Individu yang mempunyai maklumat mengenai Ain Roshariza diminta ke balai polis berhampiran atau berhubung dengan Pegawai Penyiasat Insp Lee Sheng Yew di talian 011-3532 7062 bagi membantu siasatan,” katanya. – BERNAMA


Jangan manipulasi isu tanah rizab PDRM – Bukit Aman

KUALA LUMPUR: Semua pihak diminta supaya tidak memanipulasikan isu pemilikan tanah rizab Polis Diraja Malaysia (PDRM) di Kamunting, Perak, sehingga boleh mengelirukan masyarakat.

Setiausaha PDRM, Datuk Noorsiah Saaduddin berkata, PDRM telah selesai membuat siasatan ke atas kes pemilikan tanah rizab itu yang merupakan berek kelamin dan rumah ketua polis balai di Ibu Pejabat Polis Daerah (IPD) Taiping kepada sebuah organisasi gereja.

Beliau berkata hasil siasatan mendapati tiada unsur penipuan terhadap status tanah rizab tersebut dan kes itu diklasifikasikan sebagai tiada tindakan lanjut (NFA).

“Siasatan mengenai status tanah menunjukkan tanah di lot 784 merupakan tanah milik The Titular Roman Catholic Bishop of Melaka sejak 1883.

“Laporan polis yang dibuat oleh IPD Taiping sebelum ini adalah bertujuan bagi mengenal pasti status pemilikan tanah,” katanya dalam kenyataan hari ini.

Khamis lepas, Menteri Dalam Negeri, Datuk Seri Saifuddin Nasution Ismail dilapor berkata, Pengarah Pendakwaan Negeri Perak memutuskan kes penukaran hak milik tanah rizab PDRM di Kamunting, Perak kepada sebuah organisasi gereja di Melaka, diklasifikasikan sebagai NFA susulan laporan polis IPD Taiping berhubung kes tukar milik tanah lot 784 di Kamunting, Taiping, dibuat tanpa pengetahuan.

Pada 30 April lepas, satu portal berita tempatan memetik sumber melaporkan, sebidang tanah rizab PDRM di Kamunting, ditukar hak milik kepada sebuah organisasi gereja di Melaka tanpa pengetahuan.

Menurut laporan itu, penukaran tanah milik PDRM itu terbongkar selepas polis menerima surat daripada sebuah syarikat peguam yang mewakili pihak gereja pada 14 April lepas, yang menuntut hak milik tanah seluas 0.55 hektar di Mukim Kamunting.

Susulan itu, IPD Taiping membuat satu laporan polis pada 20 April untuk menyiasat status milikan tanah berkenaan. – BERNAMA


WSBK: Loris Baz terlepas perlumbaan kedua di Mandalika

PELUMBA dari Perancis, Loris Baz bertembung dengan Alex Lowes semasa perlumbaan Superpole di Litar Mandalika, Indonesia hari ini.

Loris Baz dari pasukan Bonovo Action BMW, tidak mengambil bahagian dalam perlumbaan kedua Motul Indonesia selepas dia disahkan mengalami patah tulang kaki kanan dan buku lali berikutan pertembungan dengan Alex Lowes dari pasukan Kawasaki Racing Team WorldSBK.

Pertembungan itu berlaku semasa perlumbaan Tissot Superpole pada Ahad untuk Kejohanan Dunia Superbike MOTUL FIM.

Baz dan Lowes kedua-duanya bersaing rapat semasa pusingan ketiga semasa menuju ke selekoh ke-10 dimana ketika di zon brek, Lowes telah membuat sentuhan dengan kaki Baz.

Selepas pertembungan terbabit, kelihatan Baz dibawa ke pusat perubatan untuk pemeriksaan lanjut.

Hasil pemeriksaan, Bas didiagnosis dengan retak kaki dan patah buku lali kanan.

Justeru, Baz terlepas Perlumbaan 2 Pusingan Indonesia.

Author

Muhammad Nor Fadzly Mahat

View all posts

View all posts


KPMC fokus Indonesia laksana agenda pelancongan kesihatan

KAJANG: Menyokong industri pelancongan kesihatan negara, Kajang Plaza Medical Centre (KPMC) kini sudah bersedia menerima pesakit negara luar dengan memfokuskan pelancong Indonesia sebagai sasaran utama, buat masa ini.

Ketua Pegawai Eksekutif KPMC, Datuk Saroni Judi berkata, dengan pengalaman menetap di Melaka selama 13 tahun, beliau mengambil inspirasi negeri jaguh bidang pelancongan kesihatan itu untuk diterapkan ke KPMC.

“Saya lihat banyak penyedia perkhidmatan sama di pasaran, justeru bila diberi amanah untuk uruskan hospital sendiri, kita susun strategi ke arah penghasilan ‘Medical Tourism’.

“Maka, lahirlah (wajah baharu KPMC) hari ini. Sekarang ini sudah 40 peratus siap diubah suai dan penambahbaikan dari segi fasiliti, mesin perubatan dan suasana kondusifnya.

“Namun fokus KPMC ketika ini adalah menarik pelancong dari Indonesia kerana berdasarkan rekod, negara itu memiliki jumlah penduduk terbesar iaitu 200 juta orang.

‘Kita hanya sasarkan 10 peratus daripada jumlah itu iaitu 20 juta penduduk Indonesia yang akan melancong ke Malaysia dan berbelanja di sini khususnya dalam bidang kesihatan pula,” katanya.

Beliau berkata demikian ketika mengadakan lawatan dan perasmian pembukaan Wad 3 Medical Tourism KPMC, pada Khamis.

Yang turut hadir, Ketua Pegawai Eksekutif Tourism Selangor, Azrul Shah Mohamad.

Saroni menambah, KPMC sudah pun menerima pesakit dari Indonesia namun ingin meluaskan pasaran KPMC ke Australia dan New Zealand dalam perancangan akan datang.

“Kita cuma kekurangan tenaga mahir dalam bidang kejururawatan. Oleh sebab itu, kita sedang bekerjasama dengan Indonesia mengenai perkara ini.

“Sekurang-kurangnya 15 pekerja bidang ini diperlukan ketika ini dan ia cukup untuk menghidupkan operasi wad baharu ini,” katanya.

Azrul Shah juga memuji KPMC yang berupaya menghilangkan fobia hospital, dengan menyediakan ruang eksklusif, kondusif dan menenangkan seperti di hotel lima bintang.

Bangunan KPMC terbahagi dua bahagian masing-masing ‘old wing’ dilengkapi bilik Unit rawatan intensif (ICU) dan bilik bedah di aras dua serta wad baharu lebih selesa di aras tiga manakala ‘new wing’ dengan bangunan dua tingkat.

Wad baharu terbabit diberi nama seperti Delima, Berlian, Baiduri, Aquamarine, Turquoise, dan Nilam memiliki keistimewaan masing-masing memberi pilihan kepada pesakit.

KPMC sentiasa bersedia memberikan khidmat terbaik kepada pesakit dan kebanyakan yang hadir adalah mereka yang mendapatkan rawatan di bahagian ortopedik dan fisioterapi.

Author

Tun Puteh Wanti

View all posts

View all posts


AMANAH mohon Agong perkenan penubuhan RCI siasat LCS, babitkan VVIP

KUALA LUMPUR: Pengerusi Biro Mobilisasi AMANAH, Mohd Sany Hamzan menyerahkan memorandum memohon penubuhan Suruhanjaya Siasatan Diraja (RCI) oleh Yang di-Pertuan Agong berhubung pendedahan isu kapal tempur pesisir (LCS) dibuat Jawatankuasa Kira-Kira Wang Negara (PAC).

Ahli Dewan Undangan Negeri (ADUN) Templer itu berkata, isu tersebut membimbangkan rakyat, memandangkan RM6.08 bilion sudah dibelanjakan dipercayai pembabitan VVIP, meskipun kewujudan kapal tempur berkenaan masih belum kelihatan.

Menurut beliau, penubuhan RCI membolehkan dalang bertanggungjawab dibawa ke muka pengadilan.

“Isu ini amat serius kerana ia membabitkan kedaulatan, keselamatan serta pertahanan negara tidak boleh dikompromi kerana ia membabitkan nyawa rakyat, menggunakan wang rakyat selain melibatkan institusi Diraja.

“Kita tahu TLDM ini panglima tertinggi adalah Yang di-Pertuan Agong dan Majlis Raja-Raja sebab itu kita mengharapkan kepada Yang di-Pertuan Agong dan memohon supaya disegerakan penubuhan RCI bagi menyiasat kes kapal tempur ini.

“Kita mahu siasatan menyeluruh dilakukan supaya pihak yang terlibat dapat diadili dan kita tidak mahu lagi kes kontroversi melibatkan berbilion ringgit wang negara hangus begitu saja,” katanya.

Beliau berkata demikian selepas menyerahkan memorandum di Pintu 3 Istana Negara kepada Ketua Komunikasi Korporat Istana Negara, Datuk Muzli Mohamad Zin, di sini.

Mohd Sany berkata seperti yang didedahkan oleh PAC, ada VVIP dalam negara turut terlibat, sebab itu kita mengharapkan RCI dapat ditubuhkan segera untuk mengenal pasti individu tersebut.

“Macam kes mata lebam Anwar dahululah, hari ni tubuh RCI esok dah tahu siapa pelakunya.

“Kami juga memohon Yang di-Pertuan Agong dapat memilih ahli suruhanjaya terdiri daripada mereka yang berkaliber,” katanya.

Author

Tun Puteh Wanti

View all posts

View all posts


Tengku Zafrul sahkan dipanggil SPRM untuk bantu siasatan

KUALA LUMPUR: Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz hari ini mengesahkan bahawa beliau telah dihubungi Suruhanjaya Pencegahan Rasuah Malaysia (SPRM) untuk membantu siasatan.

Menurut Tengku Zafrul, beliau akan berjumpa dengan pihak  SPRM dalam masa terdekat dan akan memberi kerjasama sepenuhnya kepada agensi itu.

Beliau, bagaimanapun, tidak mendedahkan sama ada ia berkaitan projek Jana Wibawa yang sedang disiasat pihak SPRM.

“Saya akan berikan kerjasama sepenuhnya. Selepas dipanggil baru boleh saya sahkan mengenai apa,” katanya kepada pemberita selepas menghadiri Majlis Sambutan Tahun Baharu Cina MITI dan agensi, di sini, hari ini.

Semalam, SPRM, dalam satu kenyataan, berkata pihaknya akan memanggil Tengku Zafrul yang merupakan bekas Menteri Kewangan untuk memberi keterangan bagi membantu siasatan berhubung projek Jana Wibawa.

Ketua Pesuruhjaya SPRM, Tan Sri Azam Baki memaklumkan bahawa Tengku Zafrul akan dipanggil dalam masa terdekat.

Menurut Tengku Zafrul, sepanjang pengetahuannya semasa menerajui Kementerian Kewangan sebelum ini, tiada ‘perbelanjaan’ yang tidak sepatutnya berlaku.

“Tapi itu setakat pengetahuan saya, biarlah SPRM buat siasatan mereka,” katanya.

Sementara itu, Tengku Zafrul, menerusi catatan di Facebook semalam berkata, tiada apa yang perlu disembunyikan dan beliau sentiasa bersedia untuk memberi keterangan jika diminta berbuat demikian. – BERNAMA


Menjelmakan kekuatan luar bandar melalui kuasa belia

KITA harus akui bahawa dunia pada hari ini semakin ‘muda’. Di Malaysia sahaja, hampir 41% daripada populasinya berumur di bawah 25 tahun.

Sebilangan besarnya adalah berasal atau secara relatifnya membesar di kawasan luar bandar.

Maka, membangunkan potensi golongan belia amat penting bagi pembangunan dan kesejahteraan luar bandar yang mampan.

Menyedari hakikat tersebut, amatlah penting bagi Kerajaan Keluarga Malaysia memberikan fokus yang lebih terhadap pembangunan potensi belia luar bandar.

Kita harus mewujudkan satu ekosistem yang proaktif dan produktif bagi memastikan potensi setiap belia luar bandar tidak dibazirkan dalam mendepani masa hadapan yang kian rencam.

Justeru itu, terdapat tiga paradigma utama dalam pembangunan belia luar bandar.

Paradigma pertama adalah responsif. Dalam mengemudi konteks semasa dunia yang saling terangkum, masyarakat luar bandar terutama sekali belia amat perlukan penguasaan kemahiran yang pelbagai serta rentas bidang, seperti ilmu matematik, sains serta kemahiran kognitif dan bukan kognitif yang lain.

Semua kemahiran-kemahiran tersebut bakal memperkasa kebolehan diri masyarakat bagi mendepani cabaran sosio-ekonomi yang unik di zaman ini.

Maka, amatlah penting bagi belia luar bandar menguasai semua kemahiran tersebut menerusi pelbagai program peningkatan kemahiran dan peluang-peluang pendidikan yang lain agar sifat responsif mereka menjadi lebih terarah dan tidak sekadar ‘responsif’ secara melulu terhadap kejadian-kejadian di persekitaran mereka.

Paradigma kedua adalah kesalinghubungan, bukan sahaja dari aspek digital, tetapi juga dari aspek fizikal.

Seperti contoh, bagi memboleh pembangunan potensi belia luar bandar dilakukan dengan lebih holistik, akses kepada infrastruktur fizikal seperti jalanraya amatlah perlu selain daripada akses kepada teknologi digital.

Kesalinghubungan dari aspek fizikal dan digital tidak patut dipisahkan dalam konteks pembangunan belia luar bandar.

Seharusnya, ia disatukan dan jalan selari dengan usaha pembuat dasar menjadikan ‘luar bandar, luar biasa’.

Contoh untuk dilihat ada di sekitar kita. Seperti di China, kejayaan “Taobao Village” dalam melibatkan lebih 90% penduduk kampung tersebut dalam perniagaan dalam talian adalah satu kejayaan yang boleh ditiru Malaysia.

Keupayaan mereka untuk menjual produk-produk mereka ke pasaran domestik dan antarabangsa boleh direalisasikan kerana wujudnya kesalinghubungan infrastruktur fizikal dan digital yang lengkap dan boleh dipercayai.

Kesalinghubungan yang lengkap dan dipercayai itu membolehkan manfaat-manfaat positif ekonomi digital dirasai oleh golongan belia luar bandar selain berupaya menaikkan taraf hidup mereka tanpa berhijrah jauh ke kawasan bandar.

Paradigma ketiga pula adalah “Sense of Agency” atau rasa kepunyaan.

Perbualan hangat ketika ini adalah mengenai isu kos sara hidup yang tinggi terutama sekali di kawasan bandar. Permasalahan ini tentu sekali memberi impak negatif kepada golongan belia.

Bagi belia luar bandar pula, cabaran utama mereka adalah untuk menaikkan taraf ekonomi tanpa bergantung kepada sektor-sektor tradisional seperti sektor pertanian dan perladangan.

Kebergantungan kepada kedua-dua sektor tersebut, antara lain adalah penyebab utama penghijrahan pesat belia luar bandar ke bandar.

Belia luar bandar memerlukan sektor-sektor dan inisiatif baharu bagi meningkatkan taraf ekonomi mereka, seperti contoh ekonomi digital atau pertanian moden.

Tanpa sektor dan inisiatif baharu, penghijrahan besar-besaran golongan belia luar bandar akan terus berlaku dan rasa kepunyaan mereka terhadap luar bandar akan terhakis.

Adalah lebih ideal jika belia luar bandar dapat terus kekal di luar bandar dan mengusahakan sektor-sektor ekonomi baharu dan mencurahkan bakat dan tenaga untuk perubahan kawasan luar bandar.

Ia adalah sejajar dengan semangat “belia” itu sendiri sebagai ejen perubahan untuk memangkin perubahan positif ke mana sahaja mereka pergi.

Bercakap mengenai sektor ekonomi dan perniagaan, tidak dapat tidak ianya berkait rapat dengan modal teroka yang mungkin sering menjadi satu halangan besar kepada para belia yang berhasrat menceburinya.

Di sini suka saya berkongsi maklumat iaitu diperingkat Kementerian Pembangunan Luar Bandar (KPLB) khususnya di Majlis Amanah Rakyat (MARA) misalnya mempunyai pelbagai kemudahan pembiayaan untuk dimanfaatkan.

Ramai yang sudah dibantu MARA dan ramai yang sudah berjaya menjadi usahawan contoh yang boleh diikut jejak langkah mereka.

Dalam hal ini, para belia kita perlu berani meneroka dan menyelongkar setiap peluang yang tersedia. Carilah mentor dan belajar sesuatu yang baharu untuk mengembangkan lagi idea perniagaan yang hendak diceburi.

Saya suka mengambil inspirasi daripada gerakan “Saemaul Undong” di Korea.

Semangat yang ditanamkan ke dalam nurani rakyat Korea melalui gerakan Saemaul Undong ini berkesan merekayasa masyarakat menjadi masyarakat terhebat dan dalam masa kurang daripada 50 tahun menjadi kuasa besar ekonomi dunia.

Kesenjangan Peluang dan Aspirasi;

Melihat dari sudut lebih jauh, globalisasi dan digitalisasi telah memaksa belia luar bandar untuk mencari peluang-peluang baharu bagi membina kehidupan yang lebih baik daripada ibu bapa mereka.

Ditambah pula dengan arus digitalisasi, lambakan informasi telah menjadikan kehendak dan keinginan mereka melebihi peluang dan ruang yang wujud di kawasan luar bandar.

Oleh itu, dasar pembangunan luar bandar haruslah mengurus dilema di antara kehendak dan keinginan belia luar bandar dengan peluang dan ruang yang ada untuk mereka memajukan diri sendiri.

Bagi menjayakan hasrat tersebut, polisi yang lebih inklusif harus dilaksanakan. Antara langkah yang boleh diambil adalah:

Pertama, masa depan belia luar bandar memerlukan tujahan yang serius dengan bersandarkan data terkini.

Ia harus mengambil kira perubahan-perubahan semasa seperti perubahan demografi dan perubahan digital serta perubahan sosial belia luar bandar.

Kedua, kolaborasi utuh antara pelbagai pemegang taruh amat diperlukan bagi memastikan seluruh ekosistem sosio-ekonomi luar bandar dapat diubah dan mesra kepada aspirasi belia.

Bagaimana KPLB Merintis Transformasi?

KPLB sebenarnya sedang mengusahakan transformasi luar bandar menerusi sektor pekerjaan.

Sebagai contoh, dalam sektor tradisional seperti pertanian, kebergantungan kepada “manual labour” atau buruh kasar, terutama sekali buruh asing sedang giat dikurangkan.

Selain itu, menerusi pelaburan terarah terhadap pertanian moden pula, belia luar bandar akan mendapat laba daripada lebih banyak peluang pekerjaan yang bakal diwujudkan dalam pelbagai kapasiti untuk mengisi pelbagai kekosongan rantaian bekalan sektor tersebut.

Untuk masa mendatang, KPLB akan memberi perhatian kepada trend masa hadapan atau “future trends” bagi memastikan setiap dasar berkenaan luar bandar juga merupakan dasar pro-belia luar bandar.

Maka, pendekatan yang lebih spesifik akan dilaksanakan KPLB bagi memastikan luar bandar adalah luar biasa bukan sahaja kepada golongan berumur tetapi juga kepada golongan belia.

Belia Luar Bandar, Belia Terhebat;

Setiap cabaran yang wujud di kawasan luar bandar tidak akan menghalang pemerkasaan belia luar bandar.

Itu adalah premis utama atau “the main premise” kita. Ini kerana, setiap cabaran akan turut datang bersama peluang bagi pembuat dasar melakukan yang terbaik kepada pemegang taruhnya yang pelbagai.

Dalam fasa pasca pandemik COVID-19, kita melihat kecenderungan belia Malaysia yang dahulunya berhijrah ke kawasan bandar untuk kembali ke luar bandar.

Maka, trend ini harus disambut dengan memastikan pelbagai peluang ekonomi dalam sektor-sektor baharu dapat disuburkan.

Belia luar bandar harus kekal di luar bandar dan menerobos pelbagai cabaran semasa agar “the next big growth” bagi Malaysia dipacu oleh luar bandar.

Bagi memastikan dasar yang dilaksanakan adalah terarah dan berkesan, sinergi antara pelbagai kementerian seperti Kementerian Belia dan Sukan, Kementerian Perladangan dan Komoditi, Kementerian Pembangunan Usahawan dan Koperasi dan lain-lain lagi akan digembleng.

KPLB akan memastikan agenda memperkasa luar bandar mahupun memperkasa belia luar bandar secara spesifik akan menjadi agenda utama Kerajaan dan kementerian-kementerian lain.

Tuntasnya, saya percaya dan begitu yakin, bahawa belia luar bandar adalah kunci yang dapat membongkar kekuatan terpendam luar bandar Malaysia. Belia luar bandarlah merupakan katalis utama kepada luar bandar luar biasa.

DATUK SERI MAHDZIR KHALID

Menteri Pembangunan Luar Bandar

Author

Tun Puteh Wanti

View all posts

View all posts


SPRM siasat bekas menteri kanan, tokoh perniagaan seleweng RM2.3 bilion dana negara

KUALA LUMPUR: Seorang bekas menteri kanan dan seorang tokoh perniagaan bergelar Tan Sri disiasat Suruhanjaya Pencegahan Rasuah Malaysia (SPRM) berhubung penyelewengan dana negara bernilai lebih RM2.3 bilion.

Menurut sumber, siasatan itu dijalankan mengikut Akta Suruhanjaya Pencegahan Rasuah Malaysia (ASPRM) 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Sumber berkenaan berkata, siasatan itu adalah kesinambungan dan lanjutan daripada pendedahan dokumen-dokumen sulit oleh International Consortium of Investigative Journalists (ICIJ) berhubung transaksi-transaksi yang disyaki berlaku di beberapa pusat kewangan luar pesisir.

“Tumpuan siasatan adalah berhubung dengan pembelian dan pemilikan saham di sebuah syarikat tersenarai oleh sebuah syarikat gergasi negara yang dikatakan didalangi oleh bekas menteri kanan itu.

“Difahamkan, transaksi pembelian dan pemilikan saham ini dipercayai menjadi punca kepada kemerosotan ekonomi negara serta kejatuhan matawang ringgit pada hujung 1990-an dan telah diseleweng untuk kepentingan individu terbabit untuk diselamatkan (bail out) daripada mengalami kerugian yang lebih teruk,” menurut sumber itu.

Sumber itu memaklumkan penyiasatan itu bertumpu kepada transaksi-transaksi daripada hasil penjualan saham syarikat tersenarai tersebut, pemilikan aset-aset berharga yang dimiliki ahli perniagaan dan bekas menteri kanan itu serta ahli keluarga mereka yang dianggarkan bernilai berbilion ringgit di dalam dan di luar negara.

“SPRM juga telah merakam keterangan kira-kira 14 saksi dalam tempoh beberapa minggu lalu berhubung penyiasatan ini termasuk keterangan daripada tokoh ahli perniagaan dan bekas menteri kanan tersebut berkaitan dengan dokumen-dokumen sulit yang didedahkan oleh Pandora Papers,” katanya.

Sementara itu, Ketua Pesuruhjaya SPRM, Tan Sri Azam Baki ketika dihubungi mengesahkan perkara tersebut dan berkata siasatan bertumpu pada Seksyen 23 Akta SPRM 2009 berhubung kesalahan salah guna kuasa untuk mendapat suapan dan kesalahan pengubahan wang haram di bawah Seksyen 4 (1) AMLATFPUAA 2001. – BERNAMA


Keputusan kes rasuah Rosmah ‘bersalah atau dibebaskan’ diketahui esok

KUALA LUMPUR: Selepas hampir empat tahun perbicaraan, Datin Seri Rosmah Mansor akan mengetahui esok sama ada beliau akan dibebaskan atau disabitkan atas tiga pertuduhan rasuah berkaitan projek hibrid solar untuk 369 sekolah luar bandar di Sarawak.

Hakim Mahkamah Tinggi Mohamed Zaini Mazlan dijadual mengumumkan keputusannya pada 9 pagi di mahkamah terbuka.

Bagaimanapun, isteri bekas Perdana Menteri Datuk Seri Najib Tun Razak itu telah memfailkan permohonan di saat akhir supaya Hakim Mahkamah Tinggi Mohamed Zaini menarik diri daripada mendengar atau membuat keputusan berhubung kes tersebut.

Permohonan itu difailkan semalam atas alasan tular di media massa dan elektronik pada 26 Ogos lepas berkenaan berlakunya kebocoran keputusan kesnya yang disediakan oleh pihak lain.

Difahamkan Mahkamah Tinggi esok akan mendengar permohonan itu terlebih dahulu.

Rosmah, 70, menghadapi satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.

Kes itu dikendalikan oleh Timbalan Pendakwa Raya Kanan Datuk Seri Gopal Sri Ram manakala peguam Datuk Akberdin Abdul Kader dan Datuk Jagjit Singh mewakili Rosmah.

Pada 18 Feb 2021, Rosmah diperintah membela diri atas tiga pertuduhan selepas pihak pendakwaan berjaya membuktikan kes prima facie terhadapnya.

Pihak pembelaan menutup kes pada 23 Feb lalu selepas memanggil dua saksi iaitu tertuduh sendiri dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod.

Najib, dijadual memberi keterangan selaku saksi pembelaan ketiga, bagaimanapun pada 10 Jan 2022, pihak pembelaan memaklumkan mahkamah bahawa mereka tidak akan memanggil bekas perdana menteri itu untuk memberi keterangan.

Pada 11 Dis 2020, pihak pendakwaan menutup kesnya selepas memanggil 23 saksi dalam perbicaraan yang bermula 5 Feb tahun yang sama.

Antara saksi yang dipanggil ialah Saidi, bekas Pegawai Khas Rosmah Datuk Rizal Mansor, bekas Menteri Pendidikan Datuk Seri Mahdzir Khalid dan Ketua Setiausaha Kementerian Pendidikan ketika itu, Tan Sri Madinah Mohamed.

Rosmah sepatutnya dibicarakan bersama Rizal, 46, yang didakwa dengan empat tuduhan meminta dan menerima rasuah bagi pihak Rosmah atas projek berkenaan.

Bagaimanapun pada 8 Jan 2020, sebelum perbicaraan bermula, mahkamah membebaskan Rizal daripada tuduhan setelah pihak pendakwaan menarik balik keempat-empat tuduhan terhadapnya dan Rizal kemudian menjadi saksi utama pendakwaan.

Pada 15 Nov 2018, Rosmah mengaku tidak bersalah di Mahkamah Sesyen atas dua pertuduhan rasuah.

Bagi pertuduhan pertama, beliau didakwa meminta suapan untuk dirinya sendiri RM187.5 juta, yang dibuat melalui Rizal, iaitu 15 peratus nilai kontrak daripada Saidi.

Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan Malaysia.

Rosmah didakwa melakukan perbuatan itu di Sunway Putra Mall, Jalan Putra, di sini antara Mac dan April 2016.

Bagi pertuduhan kedua, Rosmah didakwa menerima rasuah berjumlah RM1.5 juta daripada Saidi bagi tujuan sama di kediamannya di Jalan Langgak Duta, Taman Duta, pada 7 Sept 2017.

Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak Holdings mendapatkan projek serupa pada 20 Dis 2016, di kediaman Seri Perdana di Putrajaya.

Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama, yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi, jika sabit kesalahan.

Semua kes itu telah dipindahkan dari Mahkamah Sesyen ke Mahkamah Tinggi untuk perbicaraan di hadapan Hakim Mohamed Zaini. – BERNAMA


Kertas siasatan hakim Mohd Nazlan selesai

GEORGE TOWN: Suruhanjaya Pencegahan Rasuah Malaysia (SPRM) mengesahkan kertas siasatan kes membabitkan Hakim Mahkamah Rayuan Datuk Mohd Nazlan Mohd Ghazali, telah selesai.

Ketua Pesuruhjaya SPRM Tan Sri Azam Baki berkata pihaknya menunggu arahan selanjutnya, yang akan diberikan oleh Pejabat Peguam Negara (AG) untuk tindakan seterusnya.

“Dalam kes berkenaan, pada saya, kami (SPRM) telah selesaikan kertas siasatan dan ia (kertas siasatan) berada dengan SPRM…untuk arahan selanjutnya oleh AG.

“Seperti mana saya sebut dahulu, setakat ini saya juga belum dapat mengumumkan apa-apa arahan daripada AG. Buat masa ini, saya ‘reserve my comment’ dalam siasatan ini dan enggan mengulas lanjut,” beliau berkata demikian dalam sesi dialog bersama media dalam program Cakna Rasuah: SPRM Bersama Media Zon Utara di sini hari ini.

Pada 21 Ogos lalu, Peguam Negara Tan Sri Idrus Harun dilaporkan berkata, kertas siasatan kes membabitkan Mohd Nazlan tidak berada dengan AG.

SPRM sebelum ini dilapor membuka kertas siasatan terhadap Mohd Nazlan, susulan laporan polis menafikan tuduhan dibuat penulis blog, Raja Petra Kamarudin mengenai dakwaan ada sejumlah wang yang tak dapat ditentukan punca dalam akaunnya.

Sementara itu, Azam berkata enam individu lagi termasuk pengarah syarikat, pengerusi pertubuhan, pegawai pentadbir syarikat dan setiausaha pertubuhan, dijangka dituduh di mahkamah berhubung penyelewengan dana Unit Transformasi Masyarakat India Malaysia (MITRA).

Beliau berkata siasatan kes itu telah selesai dan sehingga kini sebanyak 33 kertas siasatan sudah dibuka, dengan lapan individu telah dituduh di mahkamah berhubung kes tersebut.

“Bagi yang belum dituduh kita jangka Jabatan Peguam Negara akan bersetuju untuk tuduh seramai enam orang lagi,” katanya.

Sementara itu Azam berkata pihaknya bersedia membantu parti politik membuat pemeriksaan dan saringan terhadap calon-calon yang akan bertanding pada Pilihan Raya Umum Ke-15 (PRU15) nanti.

Beliau berkata walaupun tiada undang-undang atau dasar untuk memaksa agensi itu membuat saringan terhadap calon PRU15, namun mereka akan cuba membantu parti politik berbuat demikian.

“Saya percaya jabatan lain juga sedang menjalankan tapisan yang diperlukan oleh parti politik. Jadi, dalam kes SPRM, kami bersedia untuk membuat pemeriksaan dari segi rasuah, jika perlu,” katanya. – BERNAMA


Polis terima lebih 20 laporan isu bakal jemaah haji terkandas di KLIA

PUTRAJAYA: Polis telah menerima sekurang-kurangnya 22 laporan berhubung isu bakal jemaah haji terkandas di Lapangan Terbang Antarabangsa Kuala Lumpur (KLIA), Sepang semalam selepas dipercayai menjadi mangsa penipuan sebuah agensi pelancongan.

Ketua Polis Daerah KLIA  ACP Imran Abd Rahman berkata setakat pukul 3 petang hari ini, laporan polis telah dibuat oleh mangsa dan anggota keluarga mangsa antaranya di Dungun, Terengganu; Setapak, Kuala Lumpur; Temerloh, Pahang; Rawang, Selangor.

“Kita jangka akan ada lagi laporan menyusul kerana mangsa yang terlibat tu ramai,” katanya ketika dihubungi Bernama hari ini.

Imran berkata kes disiasat di bawah Seksyen 420 Kanun Keseksaan kerana menipu.

“Siasatan hanya boleh dibuat selepas laporan dibuat. Jadi selepas ini pihak polis akan panggil beberapa saksi termasuk wakil syarikat yang terlibat untuk mendapatkan cerita yang sebenar.

Sekarang ni kita baru nak siasat, kita tak kata mereka ni sah kena tipu. Jadi kita tidak tahu kedudukan (sebenar) lagi, biar kita siasat dulu,” katanya.

Kira-kira 380 bakal jemaah haji dilaporkan terkandas di KLIA semalam dipercayai menjadi mangsa penipuan sebuah agensi pelancongan. Mereka dipercayai menggunakan visa furada untuk menunaikan haji dan tidak melalui Tabung Haji. – BERNAMA

Author

Laini MN

View all posts

View all posts


Konsert: Polis buka kertas siasatan kenyataan berbaur perkauman

KUALA LUMPUR: Polis membuka kertas siasatan berhubung pengguna TikTok yang menggunakan nama ‘fatinamyralee’ yang disyaki mengeluarkan kenyataan berbaur perkauman mengenai sebuah konsert di Stadium Nasional Bukit Jalil, di sini, Sabtu lepas.

Ketua Polis Daerah Cheras, ACP Zam Halim Jamaluddin berkata semalam, polis menerima satu laporan berhubung video tular yang dimuat naik oleh pihak terbabit.

Beliau berkata, kes itu disiasat di bawah Seksyen 504 Kanun Keseksaan dan Seksyen 233 Akta Komunikasi dan Multimedia 1998.

“Sehingga kini percakapan saksi telah dirakam dan siasatan terperinci sedang dilakukan berhubung kejadian ini.

“Polis menasihatkan orang ramai supaya tidak membuat sebarang spekulasi, andaian atau pendapat yang boleh menimbulkan kekeliruan, kegusaran dan ketenteraman awam,” katanya dalam kenyataan malam ini.

Orang awam yang mempunyai maklumat berhubung kejadian itu boleh menghubungi Hotline Polis Cheras di talian 03-9284 5050/ 5051, Hotline Polis Kuala Lumpur di talian 03-2115 9999 atau mana-mana balai polis berdekatan.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Terima kasih pengundi DUN Pelangai tolak naratif fitnah, perkauman sempit – Anwar

CYBERJAYA: Datuk Seri Anwar Ibrahim mengucapkan rasa terima kasih kepada pengundi di Dewan Undangan Negeri (DUN) Pelangai yang memberikan kepercayaan kepada Kerajaan Perpaduan.

Pengerusi Pakatan Harapan itu berkata, kemenangan Datuk Amizar Abu Adam dalam Pilihan Raya Kecil (PRK) Pelangai semalam menjadi kesinambungan kecemerlangan PH-BN di Parlimen Pulai dan DUN Simpang Jeram.

“Kemenangan ini menjadi kesinambungan kecemerlangan kita di Parlimen Pulai dan DUN Simpang Jeram hasil kesepaduan kerjasama rakan-rakan dalam Kerajaan Perpaduan yang berjaya mendobrak naratif fitnah dan perkauman sempit.

“Ia meniup semangat kepada Kerajaan Perpaduan untuk terus merancakkan agenda pembangunan negara demi kesejahteraan rakyat berlandaskan kerangka Ekonomi Madani.

“Sekalung penghargaan juga kepada barisan jentera yang menjadi tulang belakang kepada kejayaan ini,” tulisnya di laman Facebook hari ini.

Barisan Nasional berjaya mempertahankan kerusi DUN Pelangai apabila memperoleh majoriti 2,949 undi.

Dalam pertembungan tiga penjuru itu, calon BN, Datuk Amizar Abu Adam mendapat 7,324 undi dan Calon PN, Kasim Samat mendapat 4,375 undi manakala Calon Bebas Haslihelmy DM Zulhasni mendapat 47 undi.

Kerusi N36 Pelangai, diisytiharkan kosong susulan kematian Allahyarham Datuk Seri Johari Harun yang terlibat nahas pesawat di Bandar Elmina di Shah Alam, Selangor pada 17 Ogos lalu.

Author

Taufik Asmady Abdul Aziz

View all posts

View all posts


UCL: Liverpool belasah Rangers 7-1, Salah ledak hatrik

LIVERPOOL berpesta gol dengan menjadikan pasukan dari Scotland, Glasgow Rangers sebagai mangsa belasahan jaringan besar 7-1 dalam perlawanan keempat saingan Liga Juara-Juara Eropah (UCL) 2022/2023 di Stadium Ibrox, awal pagi tadi.

Jaringan pasukan kendalian Jurgen Klopp dicetuskan bintang sensasi mereka, Mohamed Salah yang menjaringkan hatrik dalam tempoh enam minit selepas dimasukkan pada babak kedua perlawanan.

Juara edisi kejohanan pada 2018/2019 itu dikejutkan dengan jaringan awal Glasgow Rangers melalui Scott Arfield yang menghadiahkan gol pertama buat pasukan dalam saingan UCL musim ini.

Pesta gol Liverpool dilengkapi melalui dua gol Roberto Firmino, satu gol Darwin Nunez dan jaringan gol ketujuh disudahkan oleh Harvey Elliot untuk memastikan tiga mata penuh diraih dengan bergaya.

Kemenangan besar yang diraih pada perlawanan ini meletakkan Liverpool berada di kedudukan kedua dalam saingan kumpulan A dengan jumlah sembilan mata di belakang pendahulu, Napoli yang kini dengan 12 mata dalam empat perlawanan.

Kedudukan ketiga dihuni oleh Ajax mengumpul tiga mata sementara Rangers gagal meraih sebarang mata dengan kekalahan empat perlawanan berturut-turut.

Skuad The Reds sudah semestinya meraih tonik penting dengan kemenangan ini sebelum menghadapi pertempuran blockbuster menentang Manchester City pada hujung minggu ini dalam saingan Liga Perdana Inggeris setelah dikecewakan pasukan The Gunners dengan kekalahan 3-2 di Stadium Emirates, Ahad lalu.

Author

Mohamad Fitri Hazim Hazam

View all posts

View all posts


Kereta lama idaman pencuri

KUALA LUMPUR: Tanggapan bahawa kereta model lama ‘jatuh harga’ jelas meleset apabila ia didapati menjadi buruan utama sindiket dan penjenayah curi kenderaan.

Ini terbukti apabila kenderaan model lama terutama pacuan empat roda Toyota Hilux, kereta Proton Wira, Perodua Kancil dan Perodua Myvi adalah antara lima kenderaan paling tinggi dilaporkan hilang sejak empat tahun lalu.

Malah lebih membimbangkan apabila statistik menunjukkan sebuah kenderaan hilang dicuri di negara ini setiap satu jam 15 minit.

Menurut Majlis Pengurangan Kecurian Kenderaan Malaysia Berhad (VTREC), rekod kenderaan paling banyak dicuri pada tahun lalu adalah pacuan empat roda Toyota Hilux iaitu sebanyak 204 unit, kereta Proton Wira (170 unit ),Perodua Kancil (113 unit ), kereta Perodua Myvi (101 unit ), kereta Proton Iswara (101 unit), kereta Honda City (97), kereta Proton Waja (69), kereta Honda Civic (54), kereta Proton Saga (53) dan pacuan empat roda Ford Ranger (44).

Jurucakap VTREC berkata, meskipun kes kecurian kenderaan secara keseluruhan menurun berbanding 2021, namun kes kecurian trak pikap terutama model Hilux mengalami peningkatan pada 2022.

“Ini berlaku disebabkan permintaan lebih tinggi untuk model popular itu daripada pembeli di pasaran gelap.

“Perkara ini boleh dikaitkan dengan peningkatan penggunaan kenderaan model ini selepas perniagaan dibuka semula ketika era pasca pandemik. Ini menyebabkan kes kecurian pacuan empat roda dan trak pikap semakin meningkat,” katanya.

Selain itu, berdasarkan tuntutan diterima syarikat insuran, kereta lama model Proton Wira kekal sebagai kereta paling banyak dicuri untuk 11 tahun berturut-turut.

“Sebanyak 131 kereta Proton Wira dicuri sepanjang tahun 2021, diikuti oleh model Proton Iswara dengan 75 kecurian dan jumlahnya terus meningkat sehingga kini.

“Malah kereta model Myvi mungkin akan menggantikan kereta Wira sebagai kereta paling banyak dicuri pada masa akan datang.

“Peningkatan kes ini turut dikaitkan dengan teknologi penghidup kenderaan tanpa kunci yang membolehkkan penjenayah menggunakan peranti signal relay untuk menghidupkannya dengan lebih pantas berbanding sebelum ini,” katanya.

VTREC berkata, salah satu punca kenderaan ini menjadi sasaran adalah untuk mendapatkan alat ganti dan dijual semula ke pasaran.

“Ia turut berkait rapat dengan kenaikan harga alat ganti di pasaran yang membuatkan penjenayah mengambil kesempatan. Namun selain faktor permintaan, kecuaian pengguna juga menjadi faktor kenderaan model ini menjadi sasaran dan pilihan utama pencuri,” katanya.

Untuk statistik kecurian motosikal pula, Yamaha LC135 menjadi motosikal paling banyak dicuri dengan purata setiap hari dilaporkan hilang diikuti model Yamaha Y15ZR dengan 286 kecurian dan Honda Wave dengan 196 kes kecurian sepanjang tahun lalu.

Ini diikuti motosikal model Yamaha 125 (177 kes kecurian) dan Honda C100 (136 kes kecurian).

Tidak seperti kereta, kecurian motosikal dilihat lebih kepada model-model yang lebih baru dan ia tidak mengejutkan kerana hampir keseluruhan komponen motorsikal boleh ditanggalkan dengan mudah dan pantas.

Kes kecurian motosikal merupakan antara yang sukar untuk diatasi kerana aktiviti haram itu didalangi pelbagai kumpulan berbeza, jika dilihat melalui media sosial, pasti ada sahaja berita kehilangan motosikal dikongsi setiap hari.

Aktif mencuri kenderaan semata-mata memenuhi permintaan tinggi individu atau pengusaha bengkel terhadap alat ganti terpakai.

Itu antara rumusan berhubung punca kenderaan model lama antaranya pacuan empat roda Toyota Hilux, kereta Proton Wira dan Perodua Kancil kerap menjadi sasaran penjenayah curi kenderaan.

Penganalisis Automotif Tempatan dan Antarabangsa, Shamsol Yunos berkata, kebanyakan kenderaan yang kerap dilarikan sindiket atau penjenayah curi kenderaan adalah model yang pernah popular dan mendapat permintaan tinggi sedekad lalu.

Beliau berpendapat, kelima-lima model kenderaan itu paling banyak dicuri berikutan mendapat permintaan tinggi terhadap alat ganti di pasaran.

“Mengambil contoh pacuan empat roda Toyota Hilux, meskipun terdapat model generasi baharu namun model lama tetap mendapat permintaan tinggi di pasaran gelap serta sindiket di Asia Tenggara.

“Model kenderaan lama ini boleh dianggap sebagai tahan lasak dan ‘panjang umur’ iaitu mempunyai ketahanan enjin yang baik. Sebagai contoh kereta Proton Wira dan Perodua Kancil masih boleh dilihat digunakan di atas jalan meskipun sudah berusia lebih 20 tahun,” katanya.

Shamsol berkata, jenayah curi kenderaan turut disumbangkan faktor ketiadaan alat ganti dan komponen bagi model lama.

“Semakin lama model kenderaan itu tidak dikeluarkan di pasaran maka semakin kurang alat ganti dan komponen kenderaan itu dijual di pasaran. Akibatnya berlaku kes kecurian bagi mendapatkan bekalan alat ganti,” katanya.

Beliau berkata, bagi kenderaan pacuan empat roda pula, ia kebiasaannya dicuri bagi kegunaan di luar kawasan bandar atau kebun.

Dahulu pencuri kenderaan akan menggunakan modus operandi sama seperti memecah cermin kenderaan, mengumpil pintu dan kemudian memotong wayar penggera bagi melarikan kenderaan.

Namun teknik mencuri kenderaan kini jauh berubah atas faktor bantuan pelbagai gajet dan alatan canggih.

Mantan Pengarah Kejuruteraan Automotif Jabatan Pengangkutan Jalan (JPJ) Malaysia dan kini sebagai Penasihat DIMD Automotif Consultant, Datuk Ir Hj Mohamad Dalib berkata, kes kecurian kenderaan bukan bergantung kepada model lama atau baharu.

“Kini cara paling mudah adalah dengan melarikan kenderaan dicuri menggunakan kenderaan car carrier atau trak tunda.

“Taktik ini menjadikan proses mencuri kenderaan dilakukan dengan lebih pantas. Malah ada juga sistem penggera kenderaan tidak berbunyi ketika ia diangkat naik ke atas car carrier,” katanya.

Beliau mengakui pernah melihat kejadian seumpama itu berlaku apabila sebuah kereta diangkat penjenayah tanpa ada pemilik di lokasi.

“Oleh itu pemilik kenderaan harus berhati-hati ketika meletakkan kenderaan mereka di kawasan parkir tersorok atau tanpa kemudahan kamera litar tersembunyi (CCTV).

“Sasaran utama penjenayah adalah kotak gear dan lain-lain komponen.

“Biasanya kerangka atau casis kenderaan akan dibuang atau ditinggalkan begitu sahaja selepas bahagian dalam kenderaan ditanggalkan,” katanya.

Kumpulan penjenayah antaranya Geng Sasi Navy, Geng King, Geng William’, Geng Apik Setan, Geng Emy Puchong, Geng Aliff dan Geng Jamal adalah antara dalang yang dikesan aktif melakukan jenayah mencuri kenderaan di negara ini.

Semua mereka dikesan sudah mencuri dan melarikan beribu kenderaan sebelum berjaya ditumpaskan polis melalui operasi Op Lejang Khas di seluruh negara sejak awal tahun ini.

Berdasarkan maklumat operasi dilaksana Bahagian D4 (Risikan/Operasi/Rekod Jenayah) Jabatan Siasatan Jenayah (JSJ) Bukit Aman, polis setakat ini berjaya menemui dan merampas 847 kenderaan pelbagai jenis bernilai RM19.8 juta dalam tempoh Januari hingga April lalu.

Statistik turut menunjukkan 6,709 kertas siasatan dibuka jabatan itu berkaitan kecurian kenderaan dalam tempoh sama.

Hasil tindakan agresif dilakukan Bahagian D4, sebanyak 1,049 serbuan dilakukan dan seramai 1,225 suspek diberkas.

Dianggarkan nilai rampasan kenderaan curi ditemui itu menjangkau RM19.8 juta. Secara keseluruhan operasi yang dijalankan ini berjaya menyelesaikan 1,658 kes dan daripada jumlah itu 639 kes atau 9.5 peratus kertas siasatan berjaya dituduh

Dalam pada itu, JSJ turut menasihati orang ramai supaya tidak meletakkan kenderaan di kawasan yang tidak mempunyai sistem kamera litar tertutup dan lakukan ujian keberkesanan terhadap sistem penggera kenderaan.

“Pencuri tidak akan mencuri kenderaan yang dilengkapi dengan sistem tambahan dan orang ramai juga digalakkan untuk tidak menangguhkan laporan polis sekiranya kenderaan mereka dicuri,” menurutnya.

Mengulas lanjut, polis memaklumkan, terdapat kaedah baharu yang digunakan oleh anggota sindiket mencuri kenderaan untuk menembusi sistem keselamatan kenderaan yang canggih.

“Penjenayah menggunakan gajet khas yang mampu ‘melumpuhkan’ sistem keselamatan kenderaan sedia ada sebelum ia dicuri. Gajet itu juga mampu digunakan untuk membuat kunci pendua.

“Sebelum dijual, sindiket akan meletakkan kenderaan curi di lokasi terpencil sebelum diambil pihak ketiga. Urusan jual beli pula akan diserahkan kepada orang tengah untuk memenuhi permintaan pasaran,” katanya. – Harian Metro

Author

Media Variasi

View all posts

View all posts


Lelaki nekad bawa lari kereta kena ‘clamp’ di Kajang

SEORANG lelaki nekad menggerakkan kereta miliknya, meskipun tayar kenderaan itu dikunci di petak parkir.

Menerusi video tular, lelaki berbaju hitam dan berseluar jeans itu pada mulanya dilihat melakukan cubaan merosakkan kunci tersebut tanpa sebarang peralatan.

Namun, cubaannya gagal menyebabkan dia memandu pergi kereta jenis Proton Saga putih itu sebelum perjalanannya terhenti setengah jalan.

Dia kemudian dilihat keluar dari kenderaannya, sebelum sekali lagi gagal merosakkan kunci terbabit.

Tidak peduli kunci itu masih tersangkut pada tayar keretanya, lelaki tersebut tetap meneruskan perjalannya meskipun pergerakannya dilihat agak tersangkut.

Difahamkan, tayar kereta itu dikunci pihak berkuasa tempatan (PBT), selepas dia gagal membayar saman parkir di kawasan terbabit.

Masa kejadian masih belum dapat dipastikan namun ia dipercayai berlaku di Kajang, Selangor dan tular di media sosial sejak Selasa.

Menjengah ke ruangan komen, rata-rata netizen khuathir sekiranya tayar kenderaan tersebut rosak dan memakan kos lebih tinggi untuk memperbaikinya, berbanding harga saman yang perlu dibayar lelaki tersebut.

Tulis @bitterlemon: “Bayar saman berapa? Bayar kalau rim dan tayar pecah pula berapa? Kadang-kadang aneh orang yang ego macam tak mampu nak berfikir.”

Perli @samlgk2023: “Boleh bang, boleh jalan duit poket untuk repair kerosakan.”

Tambah @Bardhussain: “Mamat ni memang ganas. Bumper depan sebelah kiri pun macam rupa jahitan Frankestein.”

Malah, ada juga yang mempersoalkan sama ada PBT berkuasa untuk mengunci tayar kenderaan orang awam.

@druglordfxdl menulis: “Bukan tak boleh lock clamp tayar ke?”

Ujar @Terunatahanlama: “Aku rasa sistem majlis perbandaran ni lebih baik link dengan JPJ (Jabatan Pengangkutan Jalan). Siapa tak bayar saman, tak renew roadtax kena block. Sebab ada segelintir orang tak hairan dengan saman majlis ini.”

Sebelum ini, Dewan Bandaraya Kuala Lumpur (DBKL) berkata, tindakan kunci roda kenderaan akan dilaksanakan PBT berkenaan di sekitar ibu negara bermula Oktober.

Menurut DBKL, tindakan kunci roda kenderaan itu akan dilaksanakan ke atas kenderaan yang menyebabkan halangan, bahaya atau kesulitan kepada pengguna jalan yang lain.

Tindakan dibuat menerusi Seksyen 48, Akta Pengangkutan Jalan 1987 dan dilaksanakan di sekitar Wilayah Persekutuan Kuala Lumpur (WPKL).

Lelaki nekad bawa lari kereta kena clamp di Kajang

Baca berita penuh di portal Media Variasi. https://t.co/nD83BaHnPe#Kajang #MPKJ #clamp #viral pic.twitter.com/M03ik5sA7N

— Media Variasi (@mediavariasi_) November 2, 2023

Author

Fazleen Safina Abd Jamil

View all posts

View all posts


Gara-gara tendang warga emas, lelaki maut dipukul

Kota Bharu: Gara-gara menendang wanita berusian 50-an, seorang lelaki maut dipercayai dipukul sekumpulan lelaki di Masjid Tok Guru Pulau Melaka, di sini, malam tadi.

Lelaki berusian 20-an itu dipercayai mempunyai masalah mental namun bertindak sedemikian kira-kira jam 7 malam Ahad.

Saksi kejadian yang mahu dikenali sebagai Azam berkata, pada awalnya dia melihat mangsa mengamuk di sekitar surau Pasar Kota Jembal, di sini, ketika waktu Zuhur sebelum datang ke masjid berkenaan.

Katanya, mangsa sempat menunaikan solat Asar bersendirian sebelum keluar dan secara tiba-tiba menendang serta menyepak wanita yang juga tukang masak sebuah sekolah tahfiz berdekatan ketika melalui pekarangan masjid terbabit.

“Melihat kejadian berkenaan, sekumpulan lelaki membantu wanita itu sehingga berlaku pergelutan menyebabkan mangsa dipukul sebelum didapati tidak sedarkan diri.

“Mangsa dilihat mengamuk beberapa jam sebelum kejadian berlaku, namun tiada yang membuat laporan polis kerana tidak menyangka dia akan mencederakan orang awam,” katanya seperti dilapor Harian Metro hari ini.

Azam berkata demikian ketika ditemui di pekarangan Masjid Tok Guru, Pulau Melaka, di sini, malam tadi.

Susulan kejadian, dipercayai sekumpulan lelaki yang terbabit dengan kejadian dibawa menaiki van oleh pihak polis untuk membantu siasatan

Azam berkata, menurut saksi lain mangsa yang dipercayai berasal daripada Pasir Puteh itu, menunaikan solat Asar dalam keadaan menangis sebelum secara tiba-tiba mengamuk semula di pekarangan masjid itu.

“Selain itu, mangsa baru pertama kali dilihat berada di kawasan ini dan tidak dikenali oleh jemaah atau penduduk setempat.

“Dia juga berpakaian seperti orang biasa namun perlakuannya yang menjerit dan menengking orang ramai menunjukkannya mempunyai masalah mental,” ujarnya.

Setakat ini, polis masih belum mengesahkan sebarang laporan rasmi berkaitan kejadian berkenaan.

Author

Diyana Rahip

View all posts

View all posts


Rafizi, Amirudin dilantik Pengerusi MPN Wilayah Persekutuan, Selangor

KUALA LUMPUR: Timbalan Presiden PKR, Rafizi Ramli hari ini dilantik sebagai Pengerusi Majlis Pimpinan Negeri (MPN) Wilayah Persekutuan yang baharu sementara Naib Presiden, Datuk Seri Amirudin Shari pula dilantik sebagai Pengerusi MPN Selangor.

Presiden PKR, Datuk Seri Anwar Ibrahim yang mengumumkan perkara itu berkata keputusan itu dipersetujui dalam satu mesyuarat bersama kesemua Ketua Cabang PKR Selangor dan Wilayah Persekutuan petang tadi.

Beliau berkata mesyuarat berkenaan diadakan bertujuan untuk memuktamadkan proses pelantikan Pengerusi MPN yang baharu.

“Saya percaya pelantikan ini akan dapat membantu Keadilan mempercepat kesiapsiagaan parti mendepani Pilihan Raya Umum Ke-15 (PRU-15),” katanya dalam kenyataan di Facebook rasmi. – BERNAMA


Tragedi kepala air: Bomba guna dron cari dua mangsa hilang

KEMAMAN: Operasi hari keempat mencari dan menyelamat (SAR) pada Rabu diteruskan dengan pencarian menggunakan dron bagi mengesan dua lagi mangsa yang masih hilang dalam kejadian kepala air di Jeram Air Putih, Kampung Air Putih dekat sini.

Komander Operasi Unit Dron dari Akademi Bomba dan Penyelamat Malaysia Wilayah Timur, Mohd Taufiq Abd Satar berkata, pemantauan itu dijalankan di sektor B dan Sektor C susulan ia merupakan lokasi mayat terakhir ditemui terapung.

“Dari sini kami akan buat pemantauan secara berkala. Kita juga cuba kesan di lokasi-lokasi strategik apabila pasukan SAR sukar untuk sampai terutama di bawah jambatan dan kawasan yang ada banyak halangan seperti kayu.

“Jadi unit dron akan buat pemantauan dari atas. Kalau ada apa-apa maklumat, kita akan terus salurkan pada pasukan untuk ‘mobilize’ dengan bot atau pasukan di darat,” katanya pada sidang media di sini pada Rabu.

Mengulas lanjut, Mohd Taufiq berkata, seramai tiga anggota unit dron terlibat dalam operasi itu dengan menggunakan dron Matrice 210 untuk mengesan mangsa yang hilang.

“Penggunaan teknologi ini bukanlah baru di Malaysia dan kita sedang mendalami aspek kemampuan dron itu untuk memberikan perkhidmatan terutamanya mengesan mangsa sewaktu SAR.

“Kemampuan dron tersebut boleh cari objek yang mempunyai kesan haba terutama pada waktu malam dan juga mempunyai kemampuan untuk zoom dari jarak jauh selain menyimpan rekod lokasi penerbangan dilakukan.

“Kita boleh gerakkan dengan pantas dron ini sehingga sejauh 10 kilometer dari udara sahaja. Jadi tak perlu melalui jalan darat dan itu antara kemampuan terkini dan baharu daripada Jabatan Bomba dan Penyelamat Malaysia (JBPM),” jelasnya. – Sinar Harian

Author

Media Variasi

View all posts

View all posts


Lapan barangan disenarai dalam SHMMP Deepavali

CYBERJAYA: Kementerian Perdagangan Dalam Negeri dan Kos Sara Hidup (KPDN) menetapkan sebanyak lapan jenis barangan disenarai dalam Skim Harga Maksimum Musim Perayaan (SHMMP) Deepavali, yang akan bermula Khamis ini sehingga 15 November depan.

Pemangku Menteri KPDN, Datuk Armizan Mohd Ali berkata, ia meliputi bawang merah besar import, bawah merah kecil (India) tidak termasuk ros, cili merah, daging kambing biri-biri bertulang import, kacang dal (Australia), kelapa biji, kelapa parut dan tomato.

Beliau berkata, pelaksanaan skim itu dijalankan selama tujuh hari, iaitu tiga hari sebelum dan tiga hari selepas perayaan Deepavali.

“Tempoh pelaksanaan SHMMP Deepavali 2023 kali ini adalah bersesuaian mengikut keadaan semasa bagi menjamin kestabilan harga kepada kedua-dua pihak sama ada di peringkat pengguna mahupun peniaga.

“Senarai barangan, paras harga maksimum dan tempoh pelaksanaan ditentukan berdasarkan beberapa faktor seperti faktor permintaan serta penawaran, kos semasa, cuaca, kadar tukaran wang asing, kadar upah dan faktor-faktor luaran seperti ekonomi global,” katanya dalam kenyataan pada Isnin.

Jelasnya, penentuan harga dibuat dengan mengambil kira pandangan daripada Kementerian Pertanian dan Keterjaminan Makanan (KPKM), agensi-agensi kerajaan dan pemain industri.

Katanya, SHMMP Deepavali 2023 akan dikuatkuasakan melalui Akta Kawalan Harga dan Antipencatutan (AKHAP) 2011.

“Harga maksimum yang telah ditetapkan untuk SHMMP Deepavali di peringkat pemborong dan peruncit boleh disemak melalui laman web Kementerian Perdagangan Dalam Negeri dan Kos Sara Hidup di www.kpdn.gov.my,” katanya.

Maklumnya lagi, pengawai penguat kuasa KPDN di seluruh negara akan meneruskan pemeriksaan dan pemantauan secara berterusan di lokasi-lokasi strategik.

Ia termasuk pasar awam, pasar tani dan pusat membeli-belah barangan keperluan perayaan bagi menjalankan penguatkuasaan untuk melindungi pengguna daripada peniagaa yang tidak beretika.

“Kementerian sentiasa menjalinkan kerjasama dengan KPKM untuk memastikan bekalan barangan yang dikawal adalah mencukupi sepanjang tempoh pelaksanaan SHMMP.

“Kerajaan berharap semua pihak dapat mematuhi harga-harga yang telah ditetapkan ini dan menggunakan label merah jambu bagi barangan yang dikawal harganya,” katanya.

Author

Fazleen Safina Abd Jamil

View all posts

View all posts


Bung Moktar, Zizie Izette fail rayuan mahkamah tolak semak keputusan bela diri

KUALA LUMPUR: Datuk Seri Bung Moktar Radin dan isterinya Datin Seri Zizie Izette Abdul Samad memfailkan rayuan terhadap keputusan Mahkamah Tinggi di sini yang menolak permohonan untuk menyemak keputusan Mahkamah Sesyen yang memerintahkan pasangan itu membela diri atas tiga pertuduhan rasuah berjumlah RM2.8 juta membabitkan pelaburan RM150 juta dalam unit amanah Public Mutual Berhad.

Timbalan Pendakwa Raya Law Chin How ketika dihubungi pemberita berkata notis rayuan itu telah difailkan di Mahkamah Rayuan pada Jumaat lalu (9 Disember).

Berdasarkan notis itu, kedua-dua mereka memohon salinan nota-nota keterangan dan alasan penghakiman di bawah Peraturan 61 Kaedah-kaedah Mahkamah Rayuan 1994.

Law berkata setakat ini prosiding bela diri kedua-dua tertuduh yang sebelum ini ditetapkan pada 3 Januari, 9 hingga 13 Jan 2023 dikekalkan.

Pada 9 Dis lepas, Bung Moktar dan isterinya gagal dalam permohonan untuk menyemak keputusan Mahkamah Sesyen di sini yang memerintahkan mereka membela diri atas tiga pertuduhan itu setelah Pesuruhjaya Kehakiman Datuk Azhar Abdul Hamid membenarkan bantahan awal oleh pihak pendakwaan terhadap permohonan tersebut.

Pada 3 Mei 2019, Bung Moktar didakwa atas dua pertuduhan menerima rasuah sebanyak RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Beliau didakwa menerima rasuah daripada ejen Public Mutual iaitu Madhi Abdul Hamid menerusi Zizie Izette di Public Bank Cawangan Taman Melawati di sini antara 12.30 tengah hari dan 5 petang, 12 Jun 2015.

Beliau juga didakwa menerima wang tunai RM337,500 daripada perunding Unit Amanah, Norhaili Ahmad Mokhtar, di bawah nama Zizie Izette atas sebab dan di tempat sama pada 19 Jun 2015 manakala Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama. – BERNAMA


Warga emas maut dipercayai dibunuh anak selepas ditegur buat bising

JOHOR BAHRU: Seorang warga emas maut dipercayai dibunuh anak lelakinya selepas ditegur oleh mangsa kerana membuat bising dalam kejadian di sebuah rumah di Taman Temiang, dekat Muar, malam tadi.

Ketua Polis Daerah Muar, ACP Raiz Mukhliz Azman Aziz berkata, dalam kejadian 8.20 malam itu, wanita yang berusia 73 tahun tersebut mengalami kecederaan parah di bahagian kepala serta leher kerana dipercayai dipukul oleh anaknya yang berusia 47 tahun dengan menggunakan senjata tajam.

“Mangsa terbunuh di tempat kejadian iaitu di rumah mereka selepas mengalami kecederaan parah di bahagian kepala serta leher.

“Kejadian berlaku dipercayai akibat tindakan mangsa menegur anaknya itu kerana membuat bising yang menyebabkannya mengamuk dan memukul kepala mangsa dengan menggunakan senjata tajam,” katanya dalam satu kenyataan, hari ini.

Beliau berkata, lelaki terbabit yang didapati mempunyai rekod psikiatri lampau, ditahan sejurus pihak polis berada di lokasi kejadian.

Raiz Mukhliz berkata, pihaknya turut merampas sebilah pisau dapur dan kapak yang disyaki digunakan lelaki terbabit dalam kejadian itu.

Kes tersebut disiasat mengikut Seksyen 302 Kanun Keseksaan dan mayat mangsa dibawa ke Hospital Pakar Sultanah Fatimah (HPSF) Muar untuk bedah siasat, katanya.

Beliau pada masa sama menasihati orang ramai agar peka serta melakukan pemantauan rapi terhadap mana-mana individu yang mengalami masalah psikiatri seumpama itu, supaya tidak mendatangkan bahaya kepada nyawa, harta, individu lain, ahli keluarga serta keselamatan awam. – BERNAMA


Fahmi minta SPRM pantau pegawainya, elak berlaku penyelewengan

PUTRAJAYA: Menteri Komunikasi dan Digital, Fahmi Fadzil meminta Suruhanjaya Pencegahan Rasuah Malaysia (SPRM) untuk membuat semakan dan pemantauan berterusan ke atas semua pegawai di pejabat beliau dalam usaha mengelak berlaku sebarang penyelewengan.

Menyatakan keterbukaan itu, Fahmi berkata, badan penguat kuasa khususnya SPRM bebas bertindak dalam melaksanakan tugas.

“Saya meminta SPRM (buat) semakan ke atas semua pegawai saya untuk pastikan tidak berlaku kecurangan. Sekiranya ada yang diambil tindakan (oleh SPRM), kita juga akan ambil tindakan.

“Setakat ini tiada siasatan dan tidak berlaku apa-apa perkara tidak diingini,” katanya kepada pemberita selepas menyampaikan Anugerah Perkhidmatan Cemerlang (APC) Kementerian Komunikasi dan Digital (KKD) tahun 2022 di sini hari ini.

Sebelum ini, saluran Telegram Edisi Siasat mendakwa Fahmi dan Menteri Sumber Asli Alam Sekitar dan Perubahan Iklim Nik Nazmi Nik Ahmad telah memecat pegawai masing-masing kerana dipanggil SPRM untuk membantu siasatan rasuah.

Pada Sabtu lepas (13 Mei), Fahmi dan Nik Nazmi menafikan dakwaan pegawai mereka sedang disiasat SPRM selain menyifatkan dakwaan itu adalah palsu dan fitnah yang jahat terhadap kedua-dua kementerian itu.

Mengenai dakwaan itu, Fahmi berkata, tohmahan bersifat jahat itu sememangnya mencalar imej beliau serta pejabat menteri dan fitnah sedemikian perlu ditangkis dengan pihak yang memfitnah diheret ke muka pengadilan. – BERNAMA


Lelaki dituduh bunuh teman wanita

IPOH: Seorang lelaki hari ini didakwa di Mahkamah Majistret di sini atas pertuduhan membunuh teman wanitanya semasa bergaduh di sebuah rumah kedai, Sabtu lepas.

Saini Irwandy Sofian Sani, 23, dituduh menyebabkan kematian Shahwani Abdullah, 24, antara pukul 5 petang dan 4.54 pagi pada 24 Jun lepas di Taman Song Choon di sini, dan didakwa mengikut Seksyen 302 Kanun Keseksaan, yang boleh membawa hukuman mati.

Tiada pengakuan direkodkan, dan Majistret Jesseca Daimis menetapkan 30 Ogos depan untuk sebutan semula kes sementara menunggu laporan kimia serta forensik, selain lantikan peguam.

Pendakwaan dikendalikan Timbalan Pendakwa Raya N. M Moganaraj Mithra.

Media sebelum ini melaporkan seorang wanita maut dipercayai dibunuh teman lelakinya yang berada di bawah pengaruh dadah di sebuah rumah kedai di Taman Song Choon di sini minggu lepas. – BERNAMA


Tanah runtuh: ‘Sweeper’ bomba digerakkan kesan baki sembilan mangsa di luar ‘ground zero’

BATANG KALI: Operasi mencari dan menyelamat (SAR) baki sembilan mangsa insiden tanah runtuh di tapak perkhemahan Father’s Organic Farm, Gohtong Jaya, di sini, diteruskan dengan menggunakan khidmat pasukan khas sweeper untuk mengesan mangsa di kawasan sungai berdekatan.

Penolong Pengarah Operasi Jabatan Bomba dan Penyelamat Selangor, Hafisham Mohd Noor berkata, tujuh anggota sweeper telah digerakkan di sungai yang berada di luar ground zero kawasan pencarian.

“Memandangkan penggalian runtuhan tanah di kawasan disektorkan sudah capai tahap negatif iaitu sehingga mencecah tanah asal tapak perkhemahan dan masih belum menemukan sebarang mangsa, maka hari ini kita gerakkan tujuh anggota sweeper untuk cari di luar ground zero.

“Fokus pencarian pasukan ini ialah di kawasan aliran sungai yang keruh bagi mencari mangsa di situ. Tinjauan sudah dibuat di semua lokasi dikenal pasti, bagaimanapun masih gagal untuk buat sebarang penemuan,” katanya kepada pemberita dalam sidang media di Pos Kawasan Pusat Kejadian, di sini hari ini.

Selain itu, Noorhisham berkata, bagi mengatasi masalah tanah lembut yang menyukarkan pergerakan jentera jengkaut di lokasi SAR, pasukan pencarian juga telah menebang pokok untuk dijadikan lantai bagi melancarkan operasi jentera berat di situ.

“Tanah lembut ini sebenarnya sangat menyukarkan pergerakan jentera sehingga ada yang telah tersekat di lokasi pencarian. Jadi, pasukan penyelamat ambil pendekatan untuk tebang pokok di sekitar dan dijadikan lantai bagi mudahkan jentera bergerak supaya boleh terus jalankan kerja penggalian,” katanya.

Sementara itu, Ketua Polis Daerah Hulu Selangor, Supt Suffian Abdullah berkata, seramai 125 anggota penyelamat sedang bertugas bersama 11 jentera pengaut bagi mengesan sembilan lagi mangsa yang masih hilang.

“Kami (anggota penyelamat) tidak akan hilang keyakinan dan bertungkus-lumus serta meningkatkan usaha untuk mencari sembilan mangsa terbabit,” katanya.

Selain itu, beliau turut memaklumkan seorang isteri dan anak kepada seorang daripada sembilan mangsa ada mengunjungi PKPK untuk menyemak senarai mangsa dan pihaknya telah mengesahkan bahawa nama yang dicari mereka ada dalam senarai.

Operasi SAR yang masuk hari keempat hari ini dijangka diteruskan sehingga lewat malam ini susulan keadaan cuaca baik dan tidak hujan.

Tragedi tanah runtuh yang berlaku pada 2.42 pagi Jumaat lepas di tapak perkhemahan itu setakat ini menyaksikan 61 selamat, 24 nyawa terkorban dan sembilan lagi mangsa masih hilang daripada keseluruhan 94 orang. – BERNAMA


Polis tahan sepasang kekasih, pengawal keselamatan sindiket edar dadah

GEORGE TOWN: Polis menumpaskan sindiket pengedaran dadah selepas menahan tiga individu termasuk sepasang kekasih dan merampas pelbagai jenis dadah seberat 7,180 gram (g) bernilai RM36,162 dalam siri serbuan di sekitar Pulau Pinang, baru-baru ini.

Ketua Polis Daerah Timur Laut, ACP Soffian Santong berkata, bertindak atas maklumat dan risikan yang dijalankan, pihaknya menjalankan serbuan di tepi jalan di Jalan Sultan Azlan Shah, Gelugor dan menahan seorang lelaki berumur 34 tahun pada 12.50 tengah hari, 29 Disember lepas.

“Semasa serbuan itu, lelaki yang bekerja sebagai juruteknik pemasangan talian Internet sedang memandu kereta jenis Perodua Myvi dan sebaik polis mengarahkanya dia berhenti untuk pemeriksaan, suspek bertindak memecut laju kenderaan bagi melarikan diri daripada pihak berkuasa.

“Namun semasa dalam usaha melarikan diri, lelaki itu telah melanggar sebuah lori yang berada di laluan berkenaan iaitu kira-kira 10 meter dari lokasi awal sebelum polis berjaya menahannya, tiada sesiapa yang cedera dalam kemalangan itu dan hanya kereta suspek mengalami kerosakan,” katanya pada sidang akhbar di sini hari ini.

Beliau berkata, pemeriksaan ke atas lelaki dan kereta dipandunya, polis merampas tiga peket plastik besar heroin seberat 1,370 g dan sembilan peket kecil juga heroin sebanyak 110 g yang kesemuanya bernilai RM21,912.40.

Soffian berkata, ekoran penahanan suspek pertama, polis menjalankan serbuan di tepi jalan di Jalan Perusahaan, Perai dekat sini dan menahan seorang lelaki berumur 44 tahun yang bekerja sebagai pengawal keselamatan, pada 7.15 malam 29 Dis lepas.

Katanya, tiada dadah ditahan bersama suspek kedua itu dan berdasarkan siasatan, lelaki terbabit berperanan sebagai pembekal dadah dalam sindiket itu yang diperolehnya daripada rangkaian pengedaran bahan terlarang berkenaan.

“Polis seterusnya menyerbu sebuah rumah flat di Tanjung Bungah pada 1 pagi 30 Dis dan menahan seorang wanita berusia 30 tahun sebelum merampas enam ketulan mampat yang setiap satu dibalut kertas kuning keemasan mengandungi 5,700g ganja bernilai RM14,250,” katanya.

Beliau berkata wanita yang bekerja sebagai pembantu kedai makan itu merupakan janda yang mempunyai tiga anak dan dia juga ialah teman wanita kepada suspek pertama yang ditahan.

Menurutnya, hasil risikan mendapati sindiket itu bergiat aktif menjalankan kegiatan pengedaran dadah sejak Julai tahun lepas dan mengedar bahan terlarang terbabit untuk pasaran di sekitar Gelugor dan Tanjung Tokong.

“Dua lelaki itu positif dadah dan mempunyai rekod lampau berkaitan jenayah serta dadah. Kesemua tiga individu itu kini direman tujuh hari hingga esok bagi membantu siasatan dan kes berkenaan disiasat menurut Seksyen 39B Akta Dadah Berbahaya 1952,” katanya. – BERNAMA


MB Selangor buat ‘wayang’, kata nak bincang tapi roboh juga?

SHAH ALAM: Sekumpulan pengusaha di Selayang kecewa apabila bengkel mereka di Sungai Tua dirobohkan selepas dimaklumkan sendiri oleh Menteri Besar Selangor, Datuk Seri Amirudin Shari untuk berbincang terlebih dahulu.

Presiden Pertubuhan Kebangsaan Nambikkai Malaysia (Nambikkai), Datuk Kalai Vanar berkata, notis perobohan itu sudah diserahkan tiga bulan lalu, pelbagai usaha dilakukan surat rayuan dan lain-lain tidak diendahkan

Beliau berkata, pada malam 1 Ogos lalu, Amirudin menjawab WhatsApp mengatakan akan ambil tindakan segera iaitu menghalang daripada tindakan perobohan.

“Namun pada 2 Ogos lalu, 14 bengkel yang diusahakan secara sah, ada lesen perniagaan sah di Sungai Tua tetapi bekalan elektrik dan air dipotong.

“Selepas kami adukan kejadian ini kepada Menteri Besar pada hari sama, beliau membalas hantaran, bahawa akan mendapatkan tapak baharu dan akan berjumpa dengan mereka (pengusaha).

“Sehingga kini, tiada sesiapa yang tampil walaupun wakil Menteri Besar untuk berjumpa dengan pengusaha.

“Dalam negara ini Bangladesh, Nepal tiada lesen namun dibenarkan cari rezeki, kami rakyat cuba cari rezeki halal pula dihalau,” katanya.

Beliau berkata demikian mewakili pengusaha berkenaan ketika berkumpul di depan Bangunan Setiausaha Kerajaan (SUK) Selangor, di sini.

Satu memorandum diserahkan kepada wakil SUK.

Untuk rekod, pengusaha bengkel berkenaan mendapat tempat niaga itu ketika era Barisan Nasional.

Seorang wakil pengusaha Vincent Paul memberitahu Majlis Perbandaran Selayang menyediakan satu lokasi untuk berpindah tetapi ia tidak sesuai.

“MPS minta kami pindah ke gerai majlis namun ia tidak sesuai kerana bersebelahan jual makan.

“Tidak sesuai kerana kami sembur cat, bunyi enjin dan mesin.

“Kami rakyat Malaysia bukan warga asing mencari rezeki untuk keluarga kenapa dianaktirikan sedemikian rupa.

“Sehubungan itu, kami amat berharap agar MB menerima cadangan kami untuk berpindah ke tempat yang sesuai bukannya menganggu peniaga-peniaga makanan yang lain,” katanya.

Author

Tun Puteh Wanti

View all posts

View all posts


Enggan minta maaf selepas celupar, Sancho tersingkir skuad utama United

JADON Sancho disingkirkan daripada skuad utama Manchester United, selepas pemain sayap lincah itu enggan meminta maaf kepada Erik ten Hag, susulan hantaran celuparnya di laman X.

Menurut Mirror, isu tersebut didedahkan menerusi laporan terbaharu The Athletics.

The Red Devils dalam kenyataan pada Khamis mengesahkan bahawa Sancho, 23, akan melakukan latihan jauh daripada rakan sepasukannya sehingga isu itu diselesaikan.

“Jadon Sancho akan kekal dalam program latihan peribadi jauh dari pasukan utama, sementara menunggu penyelesaian masalah disiplin,” kata kelab itu.

Sancho, 23, pada minggu lalu mendakwa, Ten Hag menggunakannya sebagai kambing hitam apabila pengurus Belanda itu berkata, alasan dia tidak dipilih bagi pertembungan di Stadium Emirates adalah disebabkan persembahannya ketika latihan.

Tulisnya: “Saya tidak akan membenarkan orang berkata sesuatu yang jelas tidak benar, saya berlatih dengan bagus dalam latihan minggu ini.

“Saya percaya ada sebab lain bagi perkara ini yang saya tidak boleh terima, saya sudah lama dijadikan kambing hitam, sesuatu yang tidak adil!

“Apa yang saya mahu lakukan adalah bermain bola sepak dengan kegembiraan dan menyumbang kepada pasukan.

“Saya menghormati setiap keputusan yang dibuat staf kejurulatihan, saya beraksi dengan pemain yang hebat dan bersyukur untuk berbuat demikian dan saya sedar setiap minggu adalah satu cabaran.

“Saya akan terus memperjuangkan lencana ini walau apapun.”

Sejak itu, Sancho memadamkan hantaran daripada akaun sosialnya tetapi dia difahamkan masih kecewa dengan situasi itu dan enggan meminta maaf.

Pemain itu menyertai United pada tahun 2021 dengan harga £73 juta (RM424 juta) dari Borussia Dortmund, tetapi gagal memenuhi tanda harganya.

The Red Devils juga dilaporkan sedia menjual Sancho kepada kelab Arab Saudi pada musim panas ini sebelum jendela perpindahan ditutup.

Namun, dia dilaporkan tidak terbabit dengan sebarang rundingan, sebaliknya berkunjung ke New York, Amerika Syarikat untuk bercuti.

Author

Fazleen Safina Abd Jamil

View all posts

View all posts


FIFA tarik balik hak menganjur Piala Dunia Bawah 20 daripada Indonesia

JAKARTA: Persekutuan Bola Sepak Antarabangsa (FIFA) menarik balik hak menganjur Piala Dunia Bawah 20 tahun tahun ini daripada Indonesia selepas beberapa ahli politik negara itu membantah penyertaan pasukan Israel.

Keputusan itu dibuat selepas pertemuan antara Presiden FIFA. Gianni Infantino dan Presiden Persekutuan Bola Sepak Indonesia, Erick Thohir di Doha.

“Berdasarkan keadaan semasa, FIFA memutuskan untuk mengeluarkan Indonesia sebagai tuan rumah Piala Dunia B-20 FIFA 2023,” kata FIFA, sambil menambah tindakan tatatertib terhadap PSSI mungkin diputuskan tidak lama lagi.

Persekutuan itu dalam kenyataan di laman sesawangnya menyebut bahawa tuan rumah  baharu akan dipilih dalam tempoh beberapa hari akan datang. Tarikh kejohanan sedia ada juga tidak berubah.

Di sebalik keputusan itu, FIFA akan membantu PSSI dan kerajaan Indonesia dalam proses transformasi bola sepak mereka berikutan tragedi rempuhan Stadium Kanjuruhan di Malang, Jawa Timur tahun lepas yang mengorbankan 135 orang.

“Ahli pasukan FIFA akan terus berada di Indonesia dalam tempoh beberapa bulan akan datang dan akan memberikan bantuan yang diperlukan kepada PSSI,” katanya.

Pada Selasa, Presiden Indonesia Joko Widodo dilaporkan berkata, negara itu telah menghantar Erick untuk bertemu pegawai FIFA untuk mencari penyelesaian terhadap isu itu.

Joko Widodo memberi jaminan kepada rakyat Indonesia bahawa penyertaan Israel dalam kejohanan itu sama sekali tidak menjejaskan sokongan negara terhadap perjuangan Palestin.

Perlawanan Piala Dunia B-20 yang membabitkan pasukan dari 24 negara, sepatutnya berlangsung di enam lokasi di Indonesia – Bali, Bandung, Jakarta, Palembang, Solo dan Surabaya – dari 20 Mei-11 Jun.

Indonesia dipilih sebagai tuan rumah pada 2019 untuk edisi 2023, dengan penyertaan Israel hanya diketahui pada Julai 2022. – BERNAMA


Jerebu: Nilai, Bukit Rambai catat bacaan IPU tidak sihat

CYBERJAYA: Dua kawasan dikesan mencatat Indeks Pencemaran Udara (IPU) tidak sihat setakat 9 pagi tadi, berbanding tujuh kawasan pada 5 petang semalam.

Berdasarkan data Sistem Pengurusan Indeks Pencemaran Udara Malaysia (APIMS), Jabatan Alam Sekitar (JAS), bacaan IPU tertinggi membabitnbakan dua lokasi iaitu di Nilai, Negeri Sembilan (151) diikuti Bukit Rambai, Melaka (112).

Tujuh kawasan yang merekodkan kadar IPU tertinggi pada 5 petang semalam adalah Bukit Rambai (154), Bandaraya Melaka (151); Port Dickson, Negeri Sembilan (134); Tangkak, Johor (113); Alor Gajah, Melaka; dan Cheras masing-masing 105 manakala Batu Pahat, Johor (103).

Untuk makluman, IPU berskala antara 0-50 dikategorikan sebagai sihat, 51-100 (sederhana), 101-200 (tidak sihat), 201-300 (sangat tidak sihat) dan 300 ke atas (berbahaya).

Data IPU akan dikeluarkan setiap jam, berdasarkan 68 stesen pengawasan kualiti udara di seluruh negara.

Author

Diyana Rahip

View all posts

View all posts


Lebuhraya DUKE bakal laksana sistem pembayaran tol terbuka

KUALA LUMPUR: Lebuhraya Duta-Ulu Kelang Expressway (DUKE) menjadi syarikat konsesi lebuh raya terkini yang bakal melaksanakan sistem pembayaran terbuka di plaza tol lebuh raya kendaliannya.

Menteri Kerja Raya, Datuk Seri Alexander Nanta Linggi berkata, persetujuan yang dicapai hasil perbincangan di antara Kementerian Kerja Raya dan DUKE menjadikan keseluruhan jumlah lebuh raya yang bakal terlibat dalam pelaksanaan sistem pembayaran terbuka kepada 12 lebuh raya yang dijangka bermula pada September 2023.

Katanya lebuh raya terlibat termasuklah Lebuhraya Sungai Besi, Lebuhraya Baru Pantai, Lebuhraya Bertingkat Ampang–Kuala Lumpur, Lebuhraya Koridor Guthrie, Jambatan Pulau Pinang, Lebuhraya Butterworth–Kulim, Lebuhraya Damansara-Puchong (LDP), Skim Penyuraian Trafik KL Barat (SPRINT), Lebuhraya Shah Alam (Kesas), Terowong SMART serta Lebuhraya Kuala Lumpur-Putrajaya (MEX).

Beliau memaklumkan Lebuhraya DUKE juga telah dipilih sebagai lokasi kedua pelaksanaan Proof of Concept (POC) selepas Lebuhraya Sungai Besi bagi menilai sistem Multi Lane Fast Flow (MLFF) sebelum ia dilaksanakan di semua lebuhraya di dalam negara.

“Seperti yang diketahui umum, pelaksanaan sistem pembayaran tol terbuka ini merupakan persediaan awal peralihan ke arah MLFF sebelum dilaksanakan sepenuhnya secara berfasa selewat-lewatnya pada suku ketiga 2024.

“Usaha ini diharap dapat memberikan peluang kepada kerajaan, syarikat konsesi serta pihak terlibat untuk mengenal pasti dan menyelesaikan segala isu-isu yang dapat merencatkan kelancaran pelaksanaan MLFF ini kelak,” katanya dalam kenyataan hari ini.

Nanta berkata pada ketika ini, pelaksanaan sistem pembayaran terbuka, POC dan MLFF masih mengikut jadual dan kementeriannya sedang giat berusaha memastikan kesemua perancangan dapat dijayakan dengan lancar.

“Saya memohon kerjasama semua pihak agar dapat bersabar dan memberikan sedikit masa kepada pasukan di kementerian ini yang komited dalam melaksanakan sistem pembayaran terbuka ini, sekali gus memastikan transisi MLFF ini dapat dilaksanakan,” katanya. – BERNAMA


Banjir: Dua PPS dibuka di daerah Sepang malam tadi

SHAH ALAM: Dua  pusat pemindahan sementara (PPS) dibuka malam tadi berikutan  Kampung Ampar Tenang dan Kampung Sri Tanjung di Daerah Sepang dinaiki air sejak petang Selasa.

Sekretariat Jawatankuasa Pengurusan Bencana Negeri, Angkatan Pertahanan Awam Malaysia Negeri Selangor melaporkan dua PPS di Dewan Taman Gemilang dan Dewan Orang Ramai di Dengkil menempatkan seramai 103 mangsa daripada 29 buah keluarga.

Terdahulu, Pengarah Jabatan Bomba dan Penyelamat Malaysia (JBPM) Selangor Norazam Khamis memaklumkan terdapat insiden ban pecah berlaku susulan hujan lebat di Kampung Ampar Tenang yang menyebabkan terdapat limpahan air daripada projek perumahan berhampiran.

Katanya kejadian tersebut menyebabkan berlaku banjir dengan kedalaman air setinggi 1.22 meter yang menjejaskan 10 buah rumah.

“Semua penghuni terdiri daripada 18 keluarga telah berpindah ke tempat selamat lebih awal dan pihak bomba terus membuat pemantauan serta membantu penduduk di lokasi,” katanya dalam kenyataan.

Bernama sebelum ini melaporkan hujan berterusan sejak 2 petang Selasa menyebabkan beberapa kawasan di Sepang dekat sini dan Putrajaya dilanda banjir kilat. – BERNAMA


Kembalikan penyatuan penduduk Puchong seperti zaman BN memerintah

SERI KEMBANGAN: Pencalonan Presiden Parti Kongres India Muslim Malaysia (KIMMA), Datuk Seri Syed Ibrahim Kader sebagai calon BN Parlimen Puchong bagi Pilihan Raya Umum ke-15 (PRU15) memberi sinar harapan kepada pengundi.

Kehadiran pengundi dan penyokong BN yang ramai memeriahkan suasana Ceramah BN Puchong di Dataran Tasik Sri Serdang malam tadi, membuktikan mereka yakin dengan kepimpinan beliau.

Mereka yang juga merupakan penduduk setempat mempunyai keyakinan yang tinggi bahawa Syed Ibrahim akan memenangi kawasan Parlimen Puchong dan membawa perubahan yang lebih baik kepada kawasan itu.

MEDIA VARIASI berkesempatan mendapatkan pandangan daripada beberapa penduduk setempat yang hadir ke ceramah memperkenalkan Syed Ibrahim sebagai calon BN itu, berkongsikan harapan dan luahan mereka.

“Harapan akak mestilah BN menang dekat sini, sebab selama akak duduk sini daripada kecil, daripada sekolah sampai sekarang, rasanya sudah beberapa penggal sahaja BN tidak pegang.

“Kita tidak pernah nampak wakil rakyat PH dekat sini, buat lawatan ke, tanya khabar penduduk dekat sini, tanya apa masalah penduduk dekat sini,” kata penduduk, Azuna Yuhainis.

Menurutnya, Pengerusi BN Parlimen Puchong, Datuk Satim Diman yang banyak mengambil berat berkenaan penduduk di situ.

Azuna juga sangat berharap pengundi-pengundi muda di situ memilih calon BN sebagai wakil rakyat demi kestabilan dan kemakmuran kawasan itu.

Selain itu, katanya, aktiviti kemasyarakatan penduduk di situ sudah tidak harmoni seperti semasa BN memegang pentadbiran Parlimen Puchong dahulu.

“Kami dekat sini jarang ada aktiviti kemasyarakatan, macam dekat sini dulu masa BN pegang, kita macam satu keluarga walaupun bukan parti yang sama.

“Tetapi sekarang, sejak PH pegang, terbalik pula, macam kami tidak bersatu, kalau parti ini, parti ini sahaja yang datang, bukan macam kami yang dulu.

“Macam masa BN pegang, parti BN buat program, parti lain tetap datang. Sekarang terbalik, kalau BN buat, parti-parti lain tidak mahu datang pula. Biarlah rakyat kita bersatu semula, jadi ceria seperti dahulu,” katanya lagi penuh harapan.

Sementara itu, penduduk, Shah Mikhail Iqbal berharap apa yang dijanjikan dalam manifesto BN dapat dimanifestasikan oleh Syed Ibrahim di Puchong untuk kebaikan semua penduduk.

“Harapan saya senang, apa yang dikatakan Tok Aji (Syed Ibrahim), apa yang dia janjikan, dia tunaikan. Itu sahaja yang kita nak.

“Sebab selama tiga penggal saya di Puchong kita lihat wakil rakyat, Gobind Singh sebelum ini tidak betul-betul menunaikan apa yang dia janjikan di bawah manifesto PH sehinggakan dia pun sudah lari ke Damansara,” katanya.

Shah juga berharap apabila Syed Ibrahim mengambil alih pentadbiran Parlimen Puchong selepas menang PRU15, khidmat Pihak Berkuasa Tempatan (PBT) dapat dipertingkatkan kualitinya.

“Puchong ini adalah satu kawasan bandar, jadi dalam kawasan bandar ini kita ada PBT. Di bawah pimpinan PH, kita lihat PBT tidak bergerak dan bekerja.

“Oleh sebab itu kita mahu satu perubahan selepas 14 tahun di Puchong ini, kita mahu ubah segalanya, kita mahu PBT yang baharu, yang boleh bekerja dan berkhidmat kepada penduduk setempat.

“Sekarang ini kita lihat masalah sampah, jalan berlubang, semua ini sebenarnya adalah di bawah kuasa PBT,” jelasnya lagi.

Syed Ibrahim dalam ceramah tersebut pula sempat berkata kepada penduduk yang hadir bahawa beliau yang sekarang ini menetap di Seremban, Negeri Sembilan, akan menjadikan dirinya warga tetap Puchong jika beliau menang kerusi Parlimen Puchong dalam PRU15 ini.

Author

Faridah Amiratul

View all posts

View all posts


Yuran masuk akaun peribadi, pertubuhan boleh dibubarkan – Munsyi Muslim

AMPANG: Jabatan Pendaftaran Pertubuhan (RoS) boleh membubarkan pertubuhan jika wujud perlanggaran undang-undang seperti penyelewengan cara kemasukan yuran ke akaun peribadi menggunakan nama pertubuhan.

Presiden Mahkamah Timbang Tara (MATE) iaitu Tan Sri Profesor Dr (Munsyi) Muslim Yacob, berkata pertubuhan kebajikan tidak berorientasikan keuntungan.

Katanya, seseorang individu dilarang menerima sebarang dana, sumbangan atau yuran menggunakan nama pertubuhan atau persatuan, sama ada berdaftar atau tidak berdaftar.

“Menerima wang daripada orang ramai menggunakan platform pertubuhan kebajikan boleh dikenakan tindakan dibawah Akta Pencegahan Pengubahan Wang Haram, Pembiyaan Keganasan dan Hasil Daripada Aktiviti Haram 2001 (AMLA).

“Organisasi perlu bersepakat untuk bersetuju membuka akaun bank tempatan oleh pertubuhan bagi mengendalikan aktiviti kewangan, termasuk pengutipan dan pembayaran wang bagi pihak berkenaan.

“Ia dipersetujui dalam mesyuarat jawatankuasa yang dilantik iaitu Presiden atau Pengerusi, Setiausaha, Bendahari, dan ahli sama-sama semak uruskan akaun bank.

“Sebab perlembagaan persatuan (pertubuhan) melibatkan masyarakat, maksudnya kena kekalkan kaedah, ada bangunan, kena lantik trustee (pemegang amanah) dan perlu lantik juru audit untuk urusan perniagaan,” katanya kepada MEDIA VARIASI.

Beliau yang juga bekas Peguam Syarie pertama Malaysia berkata, jika berlaku tindakan undang-undang terhadap pertubuhan, perlu ada pegawai am seperti Setiausaha atau mana-mana pegawai menerima dan menguruskan proses undang-undang berkenaan.

Malah beliau menegaskan, pihak pertubuhan juga perlu melaksanakan sistem pentadbiran di landasan yang betul.

“Saya nasihatkan, (pertubuhan) buat akaun bank pertubuhan dengan bank Malaysia, selain kena betulkan sistem pergerakan atau pemulihan atau pentadbiran.

“Jika sistem tak betul, bercanggah dengan undang-undang, boleh didakwa, pertubuhan boleh dibubarkan oleh pihak berkuasa ditetapkan,” katanya.

Author

Tun Puteh Wanti

View all posts

View all posts


Najib masih diwadkan, perbicaraan 1MDB ditangguh

KUALA LUMPUR: Perbicaraan Datuk Seri Najib Tun Razak berhubung kes penyelewengan dana 1Malaysia Development Berhad (1MDB) di Mahkamah Tinggi di sini ditangguhkan hari ini setelah bekas perdana menteri itu masih menerima rawatan di wad kerana masalah cirit-birit.

Hakim Mahkamah Rayuan Datuk Collin Lawrence Sequerah, yang bersidang sebagai Hakim Mahkamah Tinggi, membuat keputusan itu selepas Pakar Perubatan Klinikal Hospital Kuala Lumpur Dr Mohd Fadhli Zil Ikram Karim memberi penjelasan mengenai keadaan kesihatan Najib semasa prosiding hari ini.

Mohd Fadhli ketika disoal Timbalan Pendakwa Raya Ahmad Akram Gharib berkata, beliau telah memeriksa Najib semasa menjalankan tugas pada 7.20 pagi tadi. Najib dimasukkan ke hospital pada Selasa.

“Apabila saya memeriksa Datuk Seri Najib, beliau mengadu masih mengalami cirit-birit dan hasil pemeriksaan mendapati beliau masih mengalami cirit-birit.

“Kami meneruskan pemantauan dan tekanan darahnya stabil. Bagaimanapun, disebabkan cirit-birit, beliau menunjukkan tanda-tanda berisiko tinggi mengalami dehidrasi. Kami perlu menahannya di wad untuk infusi garam intravena (IV) bagi menghidrat semula dan memantaunya,” kata beliau.

Menjawab soalan Ahmad Akram, Mohd Fadhli berkata, selepas berunding dengan pegawai atasannya, mereka membuat kesimpulan bahawa Najib tidak sihat untuk hadir ke mahkamah bagi perbicaraan kes 1MDB kerana perlu dipantau dan diwadkan untuk infusi IV secara berterusan.

Najib telah diberi cuti sakit selama sehari.

Perbicaraan dijadualkan bersambung pada 21 Jun.

Najib, 70, menghadapi empat pertuduhan menggunakan kedudukannya untuk mendapatkan rasuah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama. – BERNAMA


PN mungkin guna tema, logo Hari Kebangsaan berbeza di 4 negeri

KERAJAAN Persekutuan sudah pun mengumumkan tema Hari Kebangsaan dan Hari Malaysia (HKHM) 2023 sejak Mei lalu.

Menteri Komunikasi dan Digital, Fahmi Fahmi berkata, tema bagi HKHM 2023 adalah ‘Malaysia Madani: Tekad Perpaduan, Penuhi Harapan’.

Katanya, logo Malaysia MADANI diangkat menjadi logo rasmi sambutan HKHM 2023, yang memiliki reka bentuk logo yang unik dan simbolik dengan ‘tangan yang sedang diangkat, untuk melafazkan ikrar Rukun Negara’.

Sementara itu, negeri-negeri diterajui Perikatan Nasional (PN) pula mungkin menggunakan logo dan tema Hari Kebangsaan yang berbeza untuk sambutan peringkat negeri, berbanding menggunakan logo dan tema yang diumumkan di peringkat Persekutuan.

Ketua Pemuda PN, Ahmad Fadhli Shaari berkata, Perlis, Kedah, Kelantan dan Terengganu berkemungkinan menggunakan logo dan tema alternatif yang dilancarkan Pemuda PN, pada Sabtu.

Beliau berkata, logo yang diperkenalkan Pemuda PN berteraskan bunga raya dengan lima kelopak yang menjadi bunga kebangsaan, serta mengambil elemen warna yang terdapat pada Jalur Gemilang, dengan tema ‘Teguh Muafakat Malaysia Sejahtera’.

“Logo ini adalah untuk sambutan rasmi Hari Kebangsaan PN sama ada digunakan dalam ucapan pimpinan (PN), khususnya peringkat Pemuda dan parti yang bernaung di bawah PN.

“Kita juga tidak menolak kemungkinan kerajaan negeri yang berada di bawah PN juga akan menggunakan tema sama, cuma saya tak boleh bercakap bagi pihak kerajaan negeri.

“Bagi Pemuda PN, kita akan cuba bertemu kerajaan negeri sebab mereka pasti ada persiapan masing-masing. Kalau belum terlewat, kita tidak menolak kemungkinan bertemu kerajaan negeri di bawah PN untuk guna tema dan logo yang sama (untuk sambutan Hari Kebangsaan peringkat negeri),” katanya seperti dilapor Berita Harian.

Ditanya sama ada tindakan menggunakan logo serta tema berbeza itu dilihat sebagai tindakan PN mempolitikkan sambutan Hari Kebangsaan, Ahmad Fadhli yakin rakyat boleh menerima tindakan seperti itu.

“Rakyat boleh menerima tindakan seperti ini, yang dicerminkan dalam keputusan Pilihan Raya Negeri (PRN) lalu, bahawa rakyat menerima langkah politik daripada PN,” katanya.

Author

Fazleen Safina Abd Jamil

View all posts

View all posts


PM Anwar umum tol RAHMAH percuma empat hari sempena Aidilfitri

PUTRAJAYA: Kerajaan bersetuju memberikan tol RAHMAH percuma selama empat hari untuk dinikmati semua pengguna jalan raya bersempena sambutan Hari Raya Aidilfitri, umum Perdana Menteri Datuk Seri Anwar Ibrahim.

Beliau yang juga Menteri Kewangan berkata, tol RAHMAH percuma itu diberikan pada 19 April (Rabu) hingga 21 April (Jumaat) dan juga pada 24 April (Isnin) untuk perjalanan pulang semula ke kampung halaman masing-masing.

Katanya pelaksanaan tol RAHMAH percuma itu akan melibatkan 33 lebuh raya bagi semua kelas kenderaan.

“Ikhtiar ini dapat mengurangkan kos bayaran tol bagi rakyat yang akan pulang beraya di kampung halaman masing-masing serta memudahkan perancangan perjalanan balik,” katanya dalam sidang media di sini hari ini.

Anwar berkata, butiran lanjut berhubung pelaksanaan tol RAHMAH percuma akan diumumkan oleh Menteri Kerja Raya, Datuk Seri Alexander Nanta Linggi nanti.

Bagi memastikan kelancaran perjalanan pengguna jalan raya sempena Hari Raya Aidilfitri tahun ini, beliau berkata Polis Diraja Malaysia (PDRM) akan melaksanakan Op Lancar pada 18 and 19 April ini  dengan memfokuskan kepada laluan yang dijangka mengalami kesesakan.

Selain itu katanya, Op Selamat 20 pula akan dilaksanakan bermula 20 April bagi tempoh tujuh hari dengan tema ‘Rumah Selamat, Selamat Sampai ke Destinasi’.

“Bagi tujuan ini, PDRM juga akan bekerjasama dengan agensi-agensi lain termasuk Jabatan Sukarelawan (RELA) dan Angkatan Pertahanan Awam (APM) untuk memastikan laluan-laluan ‘hotspots’ seperti susur masuk dan keluar di plaza tol misalnya, tidak mengalami kesesakan lalu lintas,” katanya.

Anwar turut mengumumkan yang PDRM akan memberikan Kadar Khas Bayaran Saman bermula 21 April sehingga 21 Mei bagi semua saman trafik PDRM untuk kesalahan tahun 2022 dan sebelumnya.

“Setiap saman boleh dilunaskan dengan kadar harga RM50 dan kadar khas ini tidak terpakai bagi saman trafik yang dikeluarkan pada tahun 2023,” katanya bahawa PDRM komited untuk terus memastikan keselamatan jalan raya pada tahap yang optimum terutamanya pada musim perayaan. – BERNAMA


Bajet 2023: Bajet untuk kesejahteraan luar bandar

KUALA LUMPUR: Kementerian Pembangunan Luar Bandar (KPLB) menyifatkan pembentangan Bajet 2023 sebagai langkah tepat ke arah pencapaian luar bandar sejahtera yang digariskan kementerian itu.

Menurut Menterinya, Datuk Seri Mahdzir Khalid, Bajet 2023 untuk kementerian itu yang meningkat sebanyak empat peratus atau hampir RM424.9 juta berbanding 2022, menunjukkan komitmen kerajaan Keluarga Malaysia melaksanakan agenda kesejahteraan rakyat di luar bandar.

“KPLB merakamkan ucapan ribuan terima kasih kepada Perdana Menteri dan Menteri Kewangan di atas peruntukan RM10.93 billion kepada KPLB dan ia merupakan bajet yang inklusif dan menyeluruh dalam memastikan tiada golongan yang tertinggal termasuk B40 dan warga luar bandar.

“KPLB menyokong usaha yang dilaksanakan oleh Perdana Menteri dan Menteri Kewangan menerusi Bajet 2023 untuk memperkukuh pemulihan, membina daya tahan dan memacu pembaharuan yang akan memberi manfaat kepada 8.09 juta penduduk luar bandar”, katanya dalam satu kenyataan kepada media hari ini.

Jelas Mahdzir, Bajet 2023 KPLB
meliputi RM3.62 bilion peruntukan mengurus dan RM7.31 bilion bagi peruntukan pembangunan.

Menerusi peruntukan itu katanya, lebih banyak projek pembangunan akan dapat dilaksanakan di kawasan luar bandar bukan sahaja dari segi infrastruktur tetapi juga dari segi ekonomi dan modal insan.

“Ini seterusnya dapat menyokong pembangunan sosio-ekonomi serta mewujudkan persekitaran kehidupan luar bandar yang sejahtera seperti mana yang digariskan dalam Dasar Pembangunan Luar Bandar 2030,” katanya.

Tambah Mahdzir, KPLB turut menerima peruntukan sejumlah RM2.49 bilion bagi pembangunan infrastruktur asas di luar bandar seperti Bekalan Elektrik Luar Bandar, Bekalan Air Luar Bandar, Jalan Luar Bandar, Jalan Perhubungan Desa, Jambatan Luar Bandar dan Program Ameniti Sosial.

“Jumlah itu adalah RM64.2 juta atau 2.6 peratus lebih tinggi berbanding peruntukan tahun 2022.

“Selain itu, RM102.86 juta diperuntukkan untuk kos operasi dan penyelenggaraan lampu jalan kampung.

“Untuk merancakkan ekonomi di luar bandar pula, KPLB menerima peruntukan sebanyak RM114.4 juta untuk aktiviti ekonomi luar bandar,” katanya

Jumlah itu kata Mahdzir, meningkat sebanyak RM84 juta atau 26.6 peratus berbanding tahun 2022.

“Bagi meningkatkan kesejahteraan penduduk luar bandar, RM460 juta diperuntukkan bagi Program Perumahan Rakyat Keluarga Malaysia (PPRKM), yang sebelum ini dikenali sebagai Program Perumahan Rakyat Termiskin (PPRT).

“Peningkatan sebanyak RM99 juta atau 21.5 peratus berbanding tahun 2022.

“Sejumlah RM25 juta juga diperuntukan untuk program-program lain di bawah Skim Pembangunan Kesejahteraan Rakyat seperti Program Peningkatan Pendapatan, Program Latihan Kemahiran dan Kerjaya serta Program Komuniti Sejahtera.

“KPLB juga amat mengalu-alukan peruntukan bagi memperkasakan agenda pembangunan Bumiputera khususnya dalam bidang pendidikan, ekonomi dan keusahawanan yang turut memberi manfaat kepada golongan belia dan wanita di luar bandar,” katanya.

Tambahnya, selaras dengan konsep kebersamaan Keluarga Malaysia, pembangunan Orang Asli tidak dipinggirkan di mana RM305 juta telah diperuntukkan untuk meningkatkan taraf hidup Orang Asli.

Ini merupakan peningkatan sebanyak 13.5 peratus atau RM41.2 juta berbanding peruntukan tahun 2022 yang meliputi program pembangunan infrastruktur, ekonomi dan modal insan untuk memperkasa komuniti Orang Asli di Malaysia.

Ia termasuk Projek Tanam Semula ladang getah dan kelapa sawit yang akan memberi manfat 2,100 Orang Asli di Terengganu, Kelantan dan Pahang serta Program Pembangunan Usahawan Orang Asli yang akan memberi manfaat kepada 550 usahawan Orang Asli.

KPLB juga mengalu-alukan peruntukan berjumlah RM187.89 juta untuk Elaun Jawatankuasa Pembangunan dan Keselamatan Kampung (JPKK) dan Elaun Jawatankuasa Pembangunan dan Keselamatan Kampung Persekutuan (JPKKP).

Peruntukan itu meningkat sebanyak 6.4 peratus atau RM11.95 juta yang akan dapat membantu memperkukuh 15,434 JPKK dan JPKKP bagi kesejahteraan kampung di seluruh negara.

KPLB juga menyambut baik peruntukan sebanyak RM612.59 juta untuk Pihak Berkuasa Kemajuan Pekebun Kecil Perusahaan Getah (RISDA) yang akan memberi manfaat kepada pekebun-pekebun kecil getah di bawah agensi berkenaan.

Ia merupakan kenaikan RM104.6 juta atau 20.6 peratus yang turut meliputi Bantuan Musim Tengkujuh (BMT) sebanyak RM256 juta dengan kadar RM800 yang akan memberi manfaat kepada 320,000 pekebun kecil.

Kadar BMT sebanyak RM800 itu merupakan kenaikan sebanyak RM200, berbanding RM600 sebelum ini.

Selain itu kata Mahdzir, RM315 juta diperuntukkan untuk Program Pembangunan Kawasan Bertanam Getah Pekebun Kecil bagi menggantikan pokok getah tua yang tidak lagi produktif yang akan memberi manfaat kepada 387,000 pekebun kecil.

Manakala RM40 juta lagi untuk Program Pembangunan Semula Hasil Baharu bagi menggalakkan pekebun kecil meneroka pendapatan baharu seperti tanaman makanan jangka pendek.

Manakala FELCRA pula menerima peruntukan sebanyak RM369.75 juta yang akan memberi manfaat kepada pekebun-pekebun kecil di bawah agensi berkenaan.

Bagi menyokong usaha untuk menaiktaraf pendidikan awal kanak-kanak ke arah pendigitalan terutamanya di luar bandar, sebanyak RM194.83 juta diperuntukkan untuk TABIKA dan TASKA KEMAS.

Ia termasuk untuk Bantuan Makanan Tambahan, Bantuan Geran Perkapita serta peralatan dan kelengkapan TABIKA dan TASKA KEMAS.

Selain itu, 10 buah TASKA KEMAS baharu akan dibina di Port Dickson, Negeri Sembilan, Limbang, Sarawak dan Pasir Putih, Kelantan untuk memberi pendidikan awal kepada kanak-kanak daripada umur 2 hingga 4 tahun.

“KPLB akan memastikan peruntukan yang disediakan ini sampai kepada masyarakat luar bandar bagi merapatkan jurang pembangunan antara bandar dan luar bandar ke arah luar bandar yang lebih sejahtera.

Bajet 2023 juga akan dimanfaatkan agar nikmat pembangunan dapat dikongsi bersama Keluarga Malaysia dalam menggerakkan usaha pemulihan negara ke arah luar bandar sejahtera dan makmur”, kata Mahdzir.

Author

Tun Puteh Wanti

View all posts

View all posts


Premis tampal notis tak jual produk Milo, Nestle tanda boikot kekejaman Israel

JIKA sebelum ini kecoh mengenai isu boikot produk McDonald’s kerana didakwa menyokong Israel, kini giliran produk keluaran Nestle pula menjadi perhatian netizen di negara ini.

Baru-baru ini, tular gambar notis pemberitahuan oleh sebuah premis memaklumkan tiada penjualan minuman Milo dan Nescafe di premis berkenaan.

“Untuk makluman pelanggan, bermula hari ini kami tidak lagi menjual barangan keluaran Nestle, Milo dan Nescafe sebagai tanda membantah kekejaman Yahudi Laknatullah dan perasaan simpati buat bumi Palestin.

“Kami akan cuba menggantikan barangan tersebut dengan brand lain yang lebih sesuai. Kami memohon kemaafan buat semua pelanggan.

“Inshaallah kita cuba sekadar yang termampu,” berikut antara yang ditulis dalam notis pemberitahuan itu.

Gambar yang dikongsi menerusi Facebook Kun Anta itu turut menjadi perhatian warga net yang turut meninggalkan pelbagai reaksi.

“Alhamdulillah langkah yg bagus utk peniaga yg lain ikut,” tulis netizen.

“Ni cara yg btol utk boikot..tros x amek stock yahudd…baru la pengguna senang nk memilih,” kata seorang lagi pengguna Facebook.

“Dah jual koko jangan charge harga milo plak,” seloroh seorang netizen.

“Jangan order Milo & Nescafe dh lps ni di kedai makan!!” tulis warga net.

Berdasarkan tinjauan di komen mendapati, gambar notis pemberitahuan boikot itu merujuk kepada sebuah premis kedai makan di Shah Alam, Selangor.

Author

Diyana Rahip

View all posts

View all posts